5 Sebab Mengapa MySpace Gagal dan Terkubur

MySpace merupakan laman rangkaian media sosial yang terbesar atas talian pada era 2000-an. Ketika waktu kemuncaknya, sekitar 75 juta orang pengguna baru mendaftar di MySpace dalam sebulan.

Jika anda dari golongan Gen Y atau Generasi Y yang lahir dari tahun 1981-1994, anda mungkin pernah memiliki akaun MySpace. Ia seakan-akan satu kemestian seperti mana Facebook pada hari ini.

Walaupun terdapat platform media sosial yang lebih awal seperti Friendster, populariti MySpace mengatasi semua pesaing lain dan memonopoli dunia media sosial ketika itu.

Namun, bagaimana platform sehebat MySpace itu hampir tidak dikenali generasi seterusnya? Berikut adalah lima sebab mengapa MySpace menemui kegagalan dan terkubur.

MySpace dilancarkan untuk menarik minat Generasi Y yang ketika itu berusia belasan hingga awal 20-an. Pengguna internet pada waktu itu masih dalam fasa pembelajaran bagaimana media sosial berfungsi.

Pada tahun 2005 ketika MySpace berada pada di puncaknya, ratusan juta remaja menulis biodata dan memuat naik foto di halaman mereka. Profil MySpace juga boleh diubah dari segi warna, latar belakang dan pelbagai fungsi lain mengikut citarasa masing-masing.

Pengguna juga boleh memuat naik lagu kegemaran dan berkawan dengan band atau penyanyi kegemaran mereka melalui MySpace. Ia sangat menepati jiwa remaja pada waktu itu.

Apabila Generasi Y semakin membesar dan bertambah matang, selera mereka juga berubah tetapi MySpace masih tetap sama. Kegagalan ini menyebabkan pengguna asal berpindah kepada Facebook yang dilihat lebih ringkas dan matang.

Untuk berjaya dalam bidang yang sentiasa berubah setiap masa, anda perlulah berinovasi. Ia merupakan perkara paling penting yang tiada pada MySpace sehingga menyebabkan kejatuhan mendadak.

Tidak seperti Facebook yang sentiasa cuba untuk menyesuaikan diri dengan keadaan semasa. Facebook sentiasa mengadaptasi berdasarkan circle friend pengguna, apa yang mereka like dan permainan yang dimainkan pada web itu.

Berbeza dengan MySpace. Sama ada anda mempunyai satu atau seribu rakan, MySpace akan tetap berfungsi dengan cara yang sama. Walaupun melalui kemas kini dan beberapa rekaan semula sepanjang lima tahun, MySpace masih beroperasi dengan cara yang serupa ketika pertama kali ia dilancarkan.

MySpace juga gagal menggunakan teknologi seperti Ajax yang membolehkan pengguna boleh menghantar mesej tanpa membuka browser window baru, mengimport senarai rakan melalui email dan instant messaging. Facebook berjaya melakukan ketiga-tiganya.

Bekas Ketua eksekutif MySpace, Mike Jones, mengakui bahawa laman web itu bukan lagi sebuah rangkaian sosial tetapi menjadi "destinasi hiburan sosial".

MySpace yang pada mulanya dibina untuk tujuan rangkaian sosial tetapi mula mengubah hala tujunya apabila gagal bersaing dengan media sosial lain yang semakin besar.

Jones menegaskan lagi, sesuatu jenama itu harus menyesuaikan diri dengan perubahan dalam pasaran mereka bukannya membuat keputusan untuk mengubah pasaran itu agar mengikuti mereka. MySpace mengubah hala tuju mereka kepada muzik dan hiburan.

MySpace mula dibanjiri dengan profil band dan penyanyi yang mempromosikan diri mereka. Ramai pengguna MySpace lebih menumpukan pada senarai lagu kegemaran di profil mereka berbanding biodata atau diri sendiri.

Ketika zaman kemuncaknya pada tahun 2005, MySpace telah dibeli oleh News Corporation milik Rupert Murdoch pada harga USD 580 juta.

News Corporation telah berjanji tidak akan campur tangan dan tidak akan mengubah apa-apa dalam MySpace. Namun, realiti yang berlaku adalah berbeza.

Menurut Sean Percival, bekas Timbalan Presiden Pemasaran Atas Talian MySpace, pembelian itu turut disertai dengan polisi korporat. Ketika itulah segala keputusan tidak lagi semudah seperti sebelumnya.

Apa sahaja perubahan yang ingin dilakukan perlu dibincangkan, melalui proses kelulusan yang memakan masa dan berbentangan demi perbentangan yang membantutkan sesuatu hasil itu. Percival menyamakan keadaan itu seperti memandu kereta sport yang laju (MySpace) di jalan yang penuh persimpangan (birokrasi).

Setelah MySpace diberli oleh Rupert Murdoch, terdapat tekanan yang tinggi untuk menghasilkan keuntungan. Akibatnya, MySpace dibanjiri dengan iklan yang mengganggu.

Banyak laman meragukan meminta pengguna untuk mendaftar kad kredit dan pelbagai perkhidmatan lain. Pelbagai cara dilakukan bagi menjana pendapatan untuk memenuhi sasaran yang tidak masuk akal dari News Corporation.

Kebebasan berkarya oleh kakitangan MySpace juga terkekang kerana terlalu memikirkan apakah cara seterusnya untuk menjana keuntungan.

Keadaan itu membawa kepada kegagalan MySpace untuk memahami kehendak pengguna dan menyebabkan ramai yang lari kepada platform lain seperti Facebook (pada waktu itu masih lagi bebas iklan).


5 Sukan Yang Sepatutnya Dipertandingkan di Olimpik

Pasti di kalangan rakyat Malaysia, ramai yang cukup aneh apabila mengetahui sukan skuasy langsung tidak pernah dipertandingkan pada sebarang kejohanan Olimpik.

Sedangkan 'saudara rapatnya' iaitu tenis telah pun dianjurkan dalam temasya Olimpik moden kali pertama pada tahun 1896, dihentikan pada tahun 1924 dan kembali sebagai salah satu sukan pada tahun 1988, terus kekal sehingga ke hari ini.

Bukan skuasy saja berdepan nasib sedemikian rupa. Ada beberapa lagi sukan popular belum pernah terpilih untuk dijadikan acara utama, walaupun beberapa usaha melobinya giat dijalankan banyak negara.

Kita mulakan dengan skuasy. Untuk sesuatu jenis sukan layak sebagai sukan Olimpik, ada beberapa syarat perlu dipatuhi.

Sebuah sukan itu hanya akan diambil kira, sekiranya diamalkan di 75 buah negara merangkumi empat benua bagi lelaki dan 40 buah negara merangkumi 3 benua bagi wanita.

Adakah skuasy menepati syarat ini? Ya. Kerana terdapat 185 negara menghantar atlet merangkumi lima benua, dengan penyertaan lebih 20 juta pemain setiap tahun.

Tetapi pengurusan Olimpik merasakan dari segi populariti, skuasy masih terkebelakang berbanding sukan lain. Nilai komersial yang dibawa dalam penganjuran acara skuasy di Olimpik, dinilai lebih rendah berbanding sukan seperti golf atau ragbi yang dianjurkan semula tahun 2016.

Untuk membawa sepak takraw ke sukan Olimpik, badan pengurusan sukan tersebut yang majoritinya ada di Asia Tenggara pasti berdepan cabaran besar.

Sasaran ketika ini yang telah ditetapkan ISTAF atau Badan Sepak Takraw Antarabangsa Sedunia adalah untuk melihat sukan tersenarai sebagai acara Olimpik Remaja tahun 2030, yang akan dijadikan kayu ukur utama kejayaannya.

Penerimaan sukan ini juga sudah mula berakar umbi di negara-negara barat, seperti Amerika Syarikat, Jerman dan Perancis yang sudah mempunyai badan pengurusan sukan tersebut di negara mereka.

Negara-negara Eropah pula telah menjalankan inisiatif besar menubuhkan badan gabungan FESTA atau All European Sepak Takraw Association, bagi menganjurkan kejohanan dan mencungkil bakat kaki libas di kalangan masyarakat mereka.

Sekiranya kita rujuk kepada syarat penganjuran yang telah ditetapkan oleh Olimpik, amat jelas sekali bola jaring yang hanya dimainkan oleh kaum hawa tidak menepati syarat yang ditetapkan.

Tetapi jika hendak dipertikaikan, kenapa sukan seperti renang berirama boleh diterima penyertaannya di mana hanya atlet wanita beraksi dalam sukan tersebut?

Alasan utama kenapa bola jaring masih belum diiktiraf sebagai sukan besar kemungkinan kerana populariti sukan itu yang dikatakan terhad kepada negara bekas jajahan British, seperti negara kita, Australia, Singapura dan sudah pastilah Britain.

Berikutan agenda baru Majlis Olimpik Sedunia yang mahu memberikan peluang saksama kepada kedua-dua jantina dengan lebih seimbang, diharapkan sukan ini dapat disenaraikan kelak.

Mungkin bola jaring boleh dijadikan sukan di mana pasukannya dapat dibentuk hasil gabungan kedua-dua jantina, baik lelaki atau wanita. Ini kerana di negara seperti Australia, sukan bola jaring sudah mula popular di kalangan atlet lelaki dan ada kalanya dimainkan dalam pasukan bercampuran.

Bayangkan berapakah pingat yang boleh digondol atlet bowling legenda negara kita, Shalin Zulkifli sekiranya sukan bowling disenaraikan di Olimpik?

Malangnya sepanjang kemuncak karier beliau, sukan bowling tidak diterima sebagai salah satu sukan rasmi Olimpik sebaliknya hanya diterima sebagai sukan persembahan dalam temasya Olimpik Seoul 1988.

Dipertandingkan dengan penyertaan 20 buah negara melibatkan atlet bertaraf amatur, sukan itu akhirnya dikeluarkan daripada senarai untuk lebih dua dekad. Sukan ini disenaraikan sebagai antara acara yang mungkin dipertandingkan di Olimpik Tokyo 2020.

Namun disebabkan oleh kekangan bajet serta keengganan negara penganjur iaitu Jepun membina fasiliti acara, bowling akhirnya diketepikan bagi memberi laluan kepada sukan lain.

Lebih malang, acara ini diketepikan terus daripada penilaian bagi Olimpik 2024 yang bakal berlangsung di Paris, selepas Majlis Olimpik memilih untuk menganjurkan sukan yang mampu menarik minat anak muda - berbanding bowling yang kurang popular.

Setiap kali tiba hari sukan sekolah, acara yang biasanya dipilih menjadi acara kemuncak adalah tarik tali.

Bayangkan jadual sama diangkat ke temasya Olimpik betapa epiknya hari terakhir Olimpik kita sama-sama menyaksikan pertarungan tarik tali antara negara?

Itulah idea yang mungkin digunapakai penganjur Olimpik dalam temasya tahun 1900 sehinggalah 1920, di mana tarik tali menjadi antara acara wajib.

Dalam tempoh 5 temasya berlangsungnya acara ini, 7 negara telah memenangi pingat dengan Great Britain unggul mendahulu dengan kutipan 2 emas, 2 perak dan 1 gangsa. Selepas tamat temasya Olimpik 1920, tarik tali terus diketepikan bersama 33 lagi sukan lain selepas pengurusan Olimpik mahu mengecilkan jumlah acara.

Tarik tali terus dipinggirkan, walaupun prospek acara ini untuk menjadi antara acara popular di Olimpik terus diperkatakan. Syarat permainannya mudah difahami, acara pertandingannya juga tidak kompleks dan pengurusan pasukan juga agak ringkas.

Persatuan Tarik Tali Sedunia atau TWIF sudah cuba melobi agar sukan ini dikembalikan ke dalam senarai Olimpik, tetapi setakat ini belum mendapat sebarang perkhabaran gembira.


7 Atlet Dengan Pingat Terbanyak Dalam Sejarah Sukan Olimpik

Memenangi pingat emas dalam Sukan Olimpik pastinya impian tertinggi seorang atlet profesional yang sukannya dipertandingkan dalam temasya sukan yang dipertandingkan setiap 4 tahun itu. Ianya pasti satu kenangan terbaik kerana dapat mengalahkan atlet-atlet elit dari seluruh dunia. Malah, memperoleh pingat gangsa pun sudah cukup membanggakan.

Namun, ada juga atlet yang sangat hebat sehinggakan mereka berupaya memenangi begitu banyak pingat dalam Sukan Olimpik. Bagi sukan renang dan gimnastik misalnya, kedua sukan ini mempunyai lebih banyak kategori yang dipertandingkan maka tidak mustahil seseorang atlet yang hebat dalam kedua sukan mampu memenangi lebih daripada 1 pingat.

Kali ini, kami ingin kongsikan pula senarai 7 atlet yang mengutip pingat terbanyak dalam sejarah Sukan Olimpik. Untuk makluman juga, jumlah pingat yang dikutip ini merupakan gabungan jumlah pingat yang pernah dimenangi seseorang atlet itu untuk kesemua Sukan Olimpik yang mereka sertai.

Dengan gelaran "Flying Finn", beliau mendominasi acara larian pada awal abad ke-20, menetapkan 22 rekod dunia pada jarak antara 1500 meter dan 20 kilometer dalam kariernya selama 14 tahun. Pada tahun 1923, beliau memegang rekod dunia serentak dalam kategori jarak 1 batu, 5,000m dan 10,000m, suatu pencapaian yang sejak itu tidak pernah dicatatkan mana-mana atlet lain.

Persembahan Olimpik terhebatnya muncul di Sukan Paris 1924 di mana beliau memenangi 5 emas mengejutkan dalam acara 1,500m, 5,000m, berpasukan 3,000m dan perlumbaan merentas desa berkumpulan dan individu. Beliau memecahkan rekod dunia dalam jarak 1,500m dan 5,000m dengan hanya satu jam jarak antara kedua perlumbaan itu.

Ia memerlukan usaha yang besar untuk memecahkan dominasi Soviet memenangi pingat emas gimnastik pada akhir 1950-an dan awal 1960-an, tetapi Takashi Ono berjaya melakukannya dengan cemerlang terutama pada Sukan Roma 1960 di mana beliau merangkul 3 emas, 1 perak dan 2 gangsa.

Pada masa itu, Ono sudah hampir ke penghujung kariernya pada usia 29 tahun. Namun, beliau meneruskan satu Olimpik terakhir di negara asalnya pada tahun 1964 dan membantu pasukan lelaki negara Jepun meraih emas kedua berturut-turut di Tokyo, sebelum bersara sebagai ikon sukan Jepun.

Dilahirkan dalam keluarga yang terkenal dalam sukan lawan pedang di Itali, Mangiarotti ditukarkan oleh bapanya dari pelawan pedang tangan kanan ke tangan kiri untuk membuatnya sukar dikalahkan lawan. Beliau dilatih untuk menjadi dominan dalam 2 disiplin lawan pedang - "epee" dan "foil".

Membuat penampilan pertamanya di Olimpik Berlin 1936 dengan emas epee berpasukan, Mangiarotti tampil dalam empat lagi Sukan Olimpik selepas Perang Dunia  Ke 2. Sukan Helsinki 1952 adalah saat kemuncaknya apabila memenangi emas dalam pertandingan pasukan dan individu epee dan bertanding bersama adiknya Dario.

Boris Shakhlin mendominasi gimnastik lelaki pada awal 1960-an selama satu dekad. Kemuncak prestasinya muncul di Olimpik Roma 1960 di mana beliau meraih 4 emas, 2  perak dan 1 gangsa.

Dikenali sebagai Manusia Besi kerana "tekad dan ketekunannya yang tegas", tubuh badannya yang tegap membantunya untuk sering membuat persembahan memenangi emas di kategori palang bertingkat dan gelang roman. Namun, pada usia 35 tahun, beliau terpaksa bersara dari gimnastik setelah mengalami serangan jantung.

Nikolai Adrianov merupakan  ahli gimnastik lelaki yang unggul pada tahun 1970-an, menyertai Sukan Montreal 1976, merangkul 4 emas, 2 perak dan 1 gangsa dalam persembahan gimnastik yang dominan. Walaupun turut memenangi emas di Olimpik 1972 dan 1980, hanya di Montreal beliau memenangi emas kategori all around.

Adrianov bersara tidak lama selepas Sukan Moscow 1980 dan menjadi jurulatih terkenal untuk pasukan junior dan senior Russia serta pasukan gimnastik Olimpik Jepun. Malangnya, beliau menderita gangguan neurologi yang jarang berlaku selepas itu dan meninggal pada tahun 2011 pada usia 58 tahun.

Dalam tiga Sukan Olimpik dari 1956 hingga 1964, Latynina membantu Kesatuan Soviet sebagai kuasa dominan dalam gimnastik. Beliau melakukan penampilan sulung dalam Sukan Olimpik dengan 4 emas di Melbourne. Latar belakangnya sebagai penari memberinya kelebihan untuk memikat juri dengan pergerakannya yang memukau.

Ketika Latynina memenangi 6 pingat terakhir dari 18 pingat sepanjang kerjayanya di Sukan Tokyo 1964, beliau hanya dua bulan dari ulang tahunnya yang ke-30. Ramai ahli sukan gimnastik yang sudah lama bersara pada usia itu. Rekodnya merangkul 18 pingat Olimpik hingga 2012, hanya berjaya dipecahkan oleh Michael Phelps.

Michael Phelps berada dalam kelasnya tersendiri dan telah mencipta rekod yang mungkin tidak boleh dipecahkan - pingat Olimpik terbanyak (28), pingat emas terbanyak keseluruhan (23), pingat emas terbnyak dalam satu Sukan Olimpik (8 di Sukan Olimpik Beijing 2008) dan rekod dunia paling banyak dipecahkan untuk renang (39).

Michael Phelps juga menang dengan kontroversi yang mininum, sentiasa senyum dan peramah, menjadikannya seorang olahragawan teladan untuk dicontohi oleh semua yang lain. Walaupun secara peribadinya pernah memerangi gangguan hiperaktif defisit perhatian pada awal hidupnya dan kemurungan setelah bersara, beliau selalu memberi inspirasi kepada perenang lain.


Kenapa Breakdance Terpilih Menjadi Acara Olimpik 2024

Bagi individu bergelar atlet, kejayaan merangkul pingat di temasya Olimpik merupakan impian mereka.

Selain ganjaran berbentuk monetari, bergelar pemenang pingat Olimpik tak kira apa warnanya sekalipun meletakkan individu itu sebagai atlet berprestasi tinggi berjaya mencapai kemuncak tertinggi kariernya. Adakah anda seorang penari?

Lebih khusus lagi, adakah anda seorang breakdancer? Ada ada memasang mempunyai impian bergelar pemenang pingat Olimpik?

Kami yakin artikel ini boleh memulakan langkah anda mencapai impian itu.

Perlu kami perjelaskan terlebih dahulu, untuk artikel ini kami menggunakan istilah 'breakdance' sebagai kata nama jenis tarian itu. Secara rasminya, DBP sendiri mengesahkan penggunaan istilah 'breakdance' sebagai labelnya. OK!

Pada bulan Disember tahun 2020, breakdance diisytiharkan secara rasmi akan menjadi salah satu acara sukan Olimpik tahun 2024 yang bakal berlangsung di Paris, Perancis - dipertandingkan sebagai acara 'breaking.'

Tiga lagi sukan yang turut diterima penganjur temasya Olimpik iaitu International Olympic Committee (IOC) dalam pengumuman tersebut adalah luncur air, papan selaju dan sukan memanjat.

Breaking pula hanya akan dianjurkan pada temasya tahun 2024 sementara 3 lagi acara baru itu telah selamat dilangsungkan buat kali pertama di Tokyo.

Usaha pihak yang berkait dengan acara breaking melobi agar sukan ini diterima sebagai acara Olimpik, telah berjalan selama beberapa tahun lamanya yang menggariskan beberapa faedah positif sekiranya cadangan itu diterima.

Bagi mereka yang aktif dalam bidang tarian - mereka berpendapat tidak ada bezanya  penari breaking dengan atlet lain. Keperluan fizikal yang tinggi untuk menjayakan satu pergerakan memerlukan seseorang berada pada tahap tubuh yang optimum dan apa yang mereka lakukan, seharusnya dilihat juga sebagai sejenis sukan.

Namun bagi golongan yang menentang cadangan ini, mereka meletakkan tarian sebagai sesuatu yang perlu dinilai ibarat sebuah seni pergerakan dan persembahan.

Oleh kerana tarian itu bersifat seni, mereka yang menolak bimbang mutu pengadilan adil sukar dijalankan dek kesukaran untuk membezakan keupayaan di antara seorang penari dengan seorang penari lain, kerana penilaiannya sangat subjektif.

Hujah mereka, adakah seorang breakers yang mampu berpusing di atas kepalanya sebanyak 10 kali pusingan jauh lebih hebat berbanding penari yang menari mengikut kaedah yang kurang teknikal dan kurang mencabar, tetapi mampu menghasilkan persembahan lebih baik?

Walaupun berdepan rungutan serta kritikan yang timbul, IOC memilih untuk terus membenarkan breaking dianjurkan disebabkan beberapa perkara.

Keputusan badan Olimpik itu menimbulkan pelbagai persoalan tentang hala tuju kejohanan tersebut di masa hadapan, apatah lagi beberapa sukan tradisional seperti skuasy belum pernah terpilih untuk dijadikan acara anjuran.

Berdepan kritikan dari setiap sudut, Thomas Bach, presiden IOC memperjelaskan bahawa keputusan mengiktiraf breaking sebagai sebuah sukan adalah selari dengan usaha IOC untuk merealisasikan temasya sukan itu dalam dunia pasca pandemik Covid-19.

Agenda IOC ketika ini sedang berusaha mencari jalan dalam memastikan acara yang dipertandingkan mampu dikurangkan kos penganjurannya serta dapat dijalankan dalam suasana lebih ringkas dan terkawal.

Breaking menepati kriteria ini menurut mereka. Ini kerana breaking mudah dianjurkan dan dalam masa yang sama, selaras dengan hasrat besar IOC untuk memodenkan kejohanan serta menarik minat generasi lebih muda, agar Olimpik kekal sebagai temasya acara sukan yang relevan mengikut arus semasa.

Berdasarkan manifesto agenda IOC yang bakal diterapkan kedalam kempen penganjuran 3 temasya iaitu Tokyo 2020, Paris 2024 dan kejohanan tahun 2028 di Los Angeles, penyertaan atlet ke dalam acara berkategori sukan urban bakal dipertingkatkan.

Selain itu IOC juga sedang aktif menjalankan gerak kerja untuk menyeimbangkan bilangan atlet lelaki dan wanita yang bertanding, agar lebih sama rata.

Proses pengiktirafan sukan breaking mula rancak selepas ujian penganjuran pertama berjaya dijalankan semasa penganjuran temasya Olimpik remaja tahun 2018 di Buenos Aires, Argentina yang mendapat maklum balas positif.

Selepas beberapa siri penilaian melibatkan penganjuran acara tersebut dalam kejohanan dan pertandingan lebih kecil, akhirnya IOC mengumumkan kebenaran kepada Perancis untuk menganjurkan sukan tersebut sebagai tuan rumah buat julung-julung kalinya.

Sebut pasal tarian, sudah pastilah tak sah kalau kita tak menyebut negara India yang cukup terkenal dengan seni tari menari.

India melalui All India Dancesport Federation (AIDSF) telah memulakan langkah awal bagi memastikan India bakal menjadi salah satu negara bertanding dalam penganjuran sulung tersebut.

AIDSF ketika ini sedang giat mengaturkan acara dan sesi latihan bagi mengasah bakat tempatan, agar dapat mempersembahkan gerakan mantap dan cemerlang serta mampu membawa pulang emas untuk India. Jangan terkejut jika filem Tamil dan Hindustan semakin banyak adegan hero dan heroin menari breakdance.

Negara kita juga sudah mengorak langkah awal selepas memenangi emas pertama Sukan SEA dalam kategori breakdance, menerusi atlet breakdance negara Sam Jee Lek atau Lego Sam, dalam penyertaan kejohanan Sukan Sea Filipina 2019.

Namun sayangnya Sukan Sea Hanoi yang bakal dianjurkan bulan Disember tahun 2021 tidak menampilkan acara serupa. Ketika ini sudah berusia 26 tahun, Lego Sam berhasrat untuk menjadi wakil Malaysia pertama dalam acara yang bakal berlangsung di Paris 3 tahun lagi.

Tetapi pengalamannya perlu mengeluarkan dana sendiri RM5,000 untuk kos latihan, penerbangan dan penginapan semasa penyertaan di Filipina perlulah dipandang berat badan-badan berwajib.

Lihat saja sambutan masyarakat kita terhadap program pertandingan Showdown yang pernah berlangsung disiarkan di kaca TV, menonjolkan ramai anak muda berpotensi besar serta nampaknya tidak gentar untuk melakukan aksi berisiko tinggi.

Malangnya, penerimaan orang ramai khasnya pihak-pihak badan pengurusan sukan di negara kita terhadap sukan sebegini belum benar-benar terbuka kadarnya. Kita belum benar-benar ada sistem kejurulatihan dan pencarian bakat baru yang berkesan, sekiranya pengalaman Lego Sam dijadikan ukuran.

Mungkin dengan penganjuran acara breaking di Olimpik 2024, barulah semakin banyak pihak membuka mata terhadap prospeknya.

Bagi rakyat Malaysia, kita masih ada tempoh 3 tahun untuk mula serius mengetengahkan bakat breakdance negara ke satu tahap yang lebih tinggi.

Kita ada ramai penari shuffle dalam Youtube. Kita ada ramai anak muda yang melepak di tengah kota satu masa dahulu sebelum PKP menari battle sambil disaksikan orang ramai.

Tidak mustahil emas pertama Malaysia di sukan Olimpik datang dari sukan breakdance. Anda seorang breakdancer?

Ini peluang besar untuk anda. Rebutlah peluang untuk menjadi pemenang pingat emas Olimpik, dengan menggunakan kemahiran tarian anda.

Gender equality and youth at the heart of the Paris 2024 Olympic Sports Programme

Olympics branded a 'mockery' after inclusion of breakdancing for Paris Games


10 Negara Paling Banyak Menang Pingat Di Sukan Olimpik

Sukan Olimpik telah berkembang seiring dengan waktu namun dominasi menggondol pingat bermula pada tahun 1896 di Athens, Greece yang mana hanya disertai oleh 14 buah negara sahaja.

Dan sejak itu, sukan ini telah melalui beberapa perubahan yang sangat besar.

Sejumlah sukan yang berbeza telah ditambahkan ke dalam sukan Olimpik namun negara-negara yang berada di puncak sukan ini kekal berada di kedudukan mereka sehingga ke hari ini.

Memenangi pingat di temasya sukan di tahap ini memberikan penghormatan kepada setiap atlet dan jika ia pingat emas, maka atlet berkenaan menjadi wira kepada negara masing-masing.

iluminasi.com kongsikan 10 negara yang memenangi pingat paling banyak di sukan Olimpik.

(Sebagai perbandingan, Malaysia berada di kedudukan ke-80 dari segi pungutan pingat di sukan Olimpik dengan 11 pingat iaitu 7 perak dan 3 gangsa)

Sweden adalah salah satu daripada 14 negara yang turut serta dalam edisi perdana Sukan Olimpik moden, di Athens, Greece pada tahun 1896.

Negara Nordik ini juga pernah menjadi tuan rumah Sukan Olimpik pada tahun 1912 ketika diadakan di ibu kota Stockholm.

Mereka kini menduduki tempat ke-10 dalam pungutan pingat Olimpik dengan 495 pingat dan 147 daripadanya adalah pingat emas.

Kedudukan Olimpik Tokyo 2020 ketika ini: Nombor 21 (7 pingat - 2 emas, 5 perak)

Sebuah negara dengan penglibatan sukan yang pelbagai, Australia telah menjadi entiti utama di pentas sukan Olimpik.

Negara kangaroo ini pernah menjadi tuan rumah sebanyak 2 kali iaitu pada tahun 1956 di Melbourne dan tahun 2000 di Sydney.

Jumlah pingat emas yang pernah dimenangi oleh Australia di sukan Olimpik adalah 147 pingat membawa kepada jumlah keseluruhan 497 pingat.

Sukan yang paling berjaya bagi Australia di pentas Olimpik adalah berenang.

Kedudukan Olimpik Tokyo 2020 ketika ini: Nombor 5 (36 pingat - 15 emas, 4 perak, 17 gangsa)

Sama seperti Sweden, Hungary juga merupakan salah satu negara yang mengambil bahagian dalam edisi perdana Olimpik moden pada tahun 1896.

Negara Eropah tengah kini berada di tempat ke-8 dalam senarai pungutan pingat terbanyak dalam sejarah dengan 498 pingat dan 175 daripadanya adalah pingat emas.

Pemenang pingat emas Olimpik pertama mereka ialah Alfréd Hajós, yang memenangi dalam acara renang gaya bebas 100m dan 1200m lelaki.

Kedudukan Olimpik Tokyo 2020 ketika ini: Nombor 14 - (12 pingat - 4 emas, 5 perak, 3 gangsa)

Negara Asia ini membuat penampilan pertama di sukan Olimpik Musim Panas pada tahun 1924 dan sejak itu, mereka telah menjadi salah satu kuasa besar di Olimpik.

China juga menjadi tuan rumah Olimpik itu pada tahun 2008 ketika Olimpik diadakan di ibu kota Beijing.

Dengan jumlah 546 pingat secara keseluruhan terdiri daripada 224 pingat emas, China berada di kedudukan ke-7 senarai ini.

China mendominasi Olimpik dalam pelbagai acara dalam tahun kebelakangan ini dengan prestasi yang semakin meningkat.

Legenda selam Wu Minxia adalah pemenang pingat tertinggi untuk China dengan jumlah 7 pingat Olimpik iaitu 5 emas, 1 perak, 1 gangsa.

Kedudukan Olimpik Tokyo 2020 ketika ini: Nombor 1 (70 pingat - 32 emas, 22 perak, 16 gangsa)

Satu lagi negara Eropah yang mengambil bahagian dalam Sukan Olimpik Athens 1896 iaitu Itali telah berkembang pesat dan merupakan salah satu negara yang paling berjaya di Sukan Musim Panas.

Menduduki kedudukan keenam dalam senarai ini, Itali telah menggondol 578 pingat Olimpik secara keseluruhan dengan 207 pingat emas.

Acara yang paling didominasi oleh negara ini adalah lawan pedang.

Kedudukan Olimpik Tokyo 2020 ketika ini: Nombor 9 ( 30 pingat - 6 emas, 9 perak, 15 gangsa)

Salah satu negara yang paling dominan dan serba boleh dalam sukan Olimpik, Great Britain telah menjadi tuan rumah Sukan Musim Panas sebanyak 3 kali iaitu pada tahun 1908, 1948 dan 2012 yang mana semuanya diadakan di London.

Negara ini berada di kedudukan kelima dalam kedudukan pungutan pingat Olimpik dengan 581 pingat dengan 263 daripadanya adalah pingat emas.

Bradley Wiggins telah memenangi yang tertinggi bagi Great Britain iaitu 8 pingat Olimpik terdiri daripada 5 emas, 1 perak, 2 gangsa.

Walau bagaimanapun, Chris Hoy yang telah memenangi 7 pingat Olimpik iaitu 6 emas dan 1 perak untuk Great Britain sering dirujuk sebagai atlet terbaik negara ini di pentas Olimpik.

Acara yang paling didominasi oleh Great Britain adalah berbasikal, olahraga dan berlayar.

Kedudukan Olimpik Tokyo 2020 ketika ini: Nombor 4 (48 pingat - 15 emas, 18 perak, 15 gangsa)

Sama seperti Australia, Perancis juga pernah menjadi tuan rumah kepada acara berprestij ini sebanyak 2 kali.

Yang pertama adalah pada tahun 1900 yang diadakan di Paris dengan 24 negara mengambil bahagian dan kali kedua diadakan 24 tahun kemudian juga di ibu kota Perancis.

Bakal menjadi tuan rumah untuk kali ketiga pada tahun 2024, Perancis akan menyertai United Kingdom sebagai negara kedua terbanyak mengacarakan Sukan Olimpik Musim Panas dalam sejarah.

Ketika ini Perancis memungut 716 pingat Olimpik dengan 212 pingat emas dan acara yang paling didominasi adalah berbasikal dan lawan pedang.

Kedudukan Olimpik Tokyo 2020 ketika ini: Nombor 8 (25 pingat - 6 emas, 10 perak, 9 gangsa)

Berada di senarai 3 teratas, Jerman sentiasa membuktikan kewibawaan mereka dalam sukan terutama dengan tekad dan disiplin mereka.

Jerman telah menjadi tuan rumah Sukan Olimpik sebanyak 2 kali iaitu pada tahun 1936 di Berlin dan kemudiannya di Munich pada tahun 1972.

Setelah menggabungkan jumlah pingat yang dimenangi oleh negara yang kini dikenali sebagai Jerman (Jerman Timur dan Barat), jumlah keseluruhan pingat dimenangi negara ini adalah 1,346, hampir dari 2 kali ganda negara di belakangnya iaitu Perancis.

Daripada 1,346 pingat yang dimenangi Jerman di Olimpik, 428 daripadanya adalah pingat emas. Jerman sangat menyerlah dalam pelbagai sukan namun yang paling didominasi mereka adalah berkanu, olahraga dan berkuda.

Kedudukan Olimpik Tokyo 2020 ketika ini: Nombor 7 (32 pingat - 8 emas, 8 perak, 16 gangsa)

Pertama kali Kesatuan Soviet mengambil bahagian dalam Sukan Olimpik Musim Panas adalah pada tahun 1952.

Walaupun sangat berjaya di pentas Olimpik, mereka hanya menjadi tuan rumah kepada sukan ini hanya sekali iaitu pada tahun 1980 di Moscow.

Sekarang berpecah menjadi beberapa negara merdeka, Kesatuan Soviet secara keseluruhan telah menggondol pingat Olimpik kedua tertinggi dalam sejarah dengan 1,556 pingat dengan 590 pingat emas.

Legenda gimnas Larisa Latynina adalah atlet Olimpik paling berjaya dalam sejarah mereka, dengan memenangi 18 pingat secara keseluruhan terdiri daripada 9 emas, 5 perak dan 4 gangsa.

Pastinya ramai dapat meneka negara ini akan berada di senarai teratas dari segi pungutan pingat Olimpik.

Amerika Syarikat telah menjadi gergasi sukan sejak dahulu lagi dan menetapkan standard yang sangat tinggi untuk diikuti oleh negara lain.

Amerika Syarikat adalah negara yang paling banyak menjadi tuan rumah Sukan Musim Panas iaitu sebanyak 4 kali.

Kali pertama diadakan adalah pada tahun 1904 di Missouri, diikuti oleh Sukan Olimpik 1932 di Los Angeles, California, dan kemudiannya sekali lagi di Los Angeles pada tahun 1984.

Kali terakhir AS menjadi tuan rumah adalah di Georgia pada tahun 1996.

Amerika Syarikat telah memenangi pingat tertinggi dalam sejarah sukan ini dengan 2,523 pingat emas di mana 1,022 daripadanya adalah pingat emas.

Perenang legenda Michael Phelps dengan 28 pingat Olimpik iaitu 23 emas, 3 perak, 2 gangsa adalah atlet paling berjaya bagi Amerika Syarikat dan atlet terhebat pernah bertanding dalam sukan Olimpik.

Kedudukan Olimpik Tokyo 2020 ketika ini: Nombor 2 (79 pingat - 25 emas, 31 perak, 23 gangsa)


5 Kesilapan Terbesar Dilakukan Syarikat Gergasi Silicon Valley

Silicon Valley merupakan satu tempat di San Francisco yang menjadi hab perniagaan bagi industri teknologi tinggi dan inovasi dunia. Hab perniagaan yang bermula sejak awal tahun 1900 kini menempatkan pelbagai syarikat gergasi seperti Intel, Apple, Google, Facebook dan banyak lagi.

Walaupun ramai usahawan genius mencipta kejayaan hebat mereka di Silicon Valley tetapi di sini jugalah berlakunya beberapa kesilapan terbesar dalam dunia teknologi dan inovasi.

Kesilapan-kesilapan ini berlaku akibat tidak berpandangan jauh, gagal menilai sesuatu potensi, takut mencuba sesuatu yang baru atau gagal menyesuaikan diri sebelum menjadi tidak relevan.

Berikut adalah lima kesilapan terbesar yang dilakukan syarikat gergasi di Silicon Valley.

Intel merupakan pengeluar cip semikonduktor terbesar dunia. Kebanyakan komputer peribadi di dunia menggunakan cip pemprosesan mikro yang dihasilkan syarikat ini. Walau bagaimanapun, syarikat gergasi dalam industri cip ini pernah melakukan kesilapan terbesar dalam sejarah mereka.

Pada tahun 2005, Apple sedang berusaha menghasilkan iPhone generasi pertama yang bakal dipasarkan pada 2007. Steve Jobs telah meminta Intel untuk menghasilkan cip CPU bagi telefon pintar pertama mereka itu.

Namun, Intel menolak kerana menyangka Apple tidak akan berjaya menjual iPhone dalam jumlah yang mencukupi untuk mengimbangi kos penghasilan cip tersebut.

Walaupun mereka gagal dalam saingan cip CPU iPhone, Intel kemudiannya berjaya mendapatkan kontrak membekalkan cip modem wireless bagi iPhone 7,8 dan X.

Sebelum wujudnya Facebook, Instagram atau Twitter, dunia media sosial ketika itu dimonopoli oleh MySpace. Ketika waktu kemuncaknya, MySpace menerima sebanyak 75 juta pengguna baru dalam sebulan.

Ramai yang tidak menjangkakan dan terkejut apabila gergasi media sosial itu jatuh menjunam dan terkubur. Kemunculan Facebook dan ketidakcekapan pengurusan dikatakan antara punca yang menyebabkan kejatuhan MySpace tetapi ramai percaya bahawa ia adalah disebabkan oleh Rupert Murdoch.

Rupert Murdoch merupakan salah seorang taikun media dan pelabur dunia. Pada tahun 2005, syarikat News Corporation milik Murdoch telah membeli MySpace dengan harga USD 580 juta.

Sejak itu, laman MySpace dipenuhi dengan iklan dan menyebabkan pengguna media sosial berpindah ke Facebook yang ketika itu bebas iklan. Murdoch mengakui dia melakukan kesilapan besar dan belajar banyak perkara bernilai dengan harga yang sangat tinggi.

Pengasas Apple, mendiang Steve Jobs dan pasukannya sememangnya mahu bekerjasama dengan syarikat teknologi terkemuka seperti Atari atau Hewlett-Packard (HP).

Steve pernah bekerja dengan Atari dan meminta syarikat itu membiayai projeknya iaitu Apple 1 sebanyak USD 50,000. Malangnya, pengasas Atari iaitu Nolan Bushnell tidak bersetuju dan menolak.

Begitu juga dengan HP. Syarikat komputer terkenal itu menolak Steve Job dan berkata "Kami tidak perlukan kamu. Malah, kamu masih belum menghabiskan pengajian lagi."

Walaupun kejadian itu berlaku hampir 40 tahun yang lalu, ia masih dianggap sebagai salah satu kesilapan terbesar. Kini, Apple bernilai melebihi USD 2 trilion.

Pada tahun 1999, pengasas Google iaitu Larry Page dan Sergey Brin telah menawarkan enjin carian (search engine) mereka kepada Excite dengan harga USD 1 juta. Excite merupakan portal web yang dilancarkan pada tahun 1995 dan menyediakan enjin carian, e-mel, dan beberapa ciri asas seperti berita dan laporan cuaca.

CEO Excite, George Bell, bimbang kerana Google terlalu hebat dan orang akan mendapatkan apa yang mereka cari dengan cepat. George mahukan orang menghabiskan masa selama mungkin di portal Excite. Walaupun Page dan Brin menurunkan tawaran mereka kepada USD 750,000, George tetap menolak.

Begitu juga dengan Yahoo. Page dan Brin mahu melanjutkan pengajian mereka di Stanford Universiti dan mahu menjual Google pada harga USD 1 juta. Sama seperti Excite, Yahoo juga mahu pengguna menghabiskan masa di laman mereka. Mereka juga menolak peluang keemasan yang hanya datang sekali seumur hidup itu.

Ross Perot merupakan seorang usahawan bilionair yang mengasaskan Electronic Data Systems. Dia sering memanfaatkan peluang yang datang dan jarang melakukan kesilapan. Walau bagaimanapun, ada satu kesilapan yang amat dikesalinya.

Pada tahun 1979, Perot yang merupakan pemain utama industri sistem komputer mempunyai peluang untuk memiliki syarikat Microsoft yang diasaskan oleh Bill Gates. Ketika itu, Bill Gates baru berusia 23 tahun dan syarikatnya baru setahun jagung dalam industri.

Perot melepaskan peluang untuk memiliki Microsoft pada harga antara USD 40-60 juta ketika itu yang dianggapnya sebagai mengarut. Hari ini, Microsoft dianggarkan bernilai hampir USD 2 trilion.


6 Skandal Doping (Dadah) Yang Mengubah Dunia Sukan

Sepanjang sejarah, ramai atlet yang sanggup melakukan apa sahaja untuk meningkatkan prestasi mereka di padang dan juga trek.

Sesetengah orang Yunani kuno menggunakan buah ara, ada yang menggunakan cendawan dan orang Mesir kuno percaya bahawa kuku keldai dapat meningkatkan kehebatan atletik mereka.

Pada tahun 1807, atlet jalan kaki Britain mengambil laudanum (larutan alkohol yang mengandungi morfin) untuk terus berjaga sepanjang pertandingan berlangsung.

Lebih dahsyat, seorang pelari maraton Olimpik tahun 1904 meminum campuran strychnine (alkaloid kristal digunakan sebagai racun perosak), telur mentah, dan brandy dan memenangi perlumbaannya.

Dan pada tahun 1930-an, sebuah kelab bola sepak Inggeris berbangga dengan memberikan ekstrak kelenjar monyet kepada para pemainnya.

Namun dalam tahun-tahun kebelakangan ini, penggunaan bahan-bahan terlarang seperti steroid danhormon pertumbuhan manusia (HGH) agak berleluasa bagi meningkatkan prestasi.

iluminasi.com kongsikan 6 skandal doping yang mengubah dunia sukan selamanya.

Atlet berbasikal Britain Tom Simpson meninggal dunia semasa Tour de France pada 13 Julai 1967, ketika melalui Mont Ventoux pada hari yang sangat panas.

Walau bagaimanapun, ditemui tiub amfetamin pada jersinya dan hasil autopsi mendapati tedapat kesan amfetamin.

Laporan rasmi menyatakan bahawa dadah yang diambil oleh Simpson mendorong dirinya untuk bekerja dengan lebih keras dan sampai ke tahap dehidrasi.

Kematiannya menyebabkan Kesatuan Berbasikal Antarabangsa melarang penggunaan dadah peningkatan prestasi dalam berbasikal.

Pada tahun 1970-an dan 80-an, pemerintah Jerman Timur memutuskan untuk memberi dadah peningkat prestasi terutamanya steroid, dengan kepercayaan bahawa kemenangan sukan akan menunjukkan keunggulan komunisme.

Para atlet Jerman menyedari bahawa badan mereka mengalami perubahan, namun tidak mempunyai banyak pilihan selain mengikuti sistem auritarian Jerman Timur.

Malah, sesetengah perenang Jerman Timur berkata kepada satu sama lain, "Kita makan pil, atau kita mati".

Pada Sukan Olimpik 1976 di Montreal, pasukan renang wanita Jerman Timur memenangi 11 pingat emas daripada 13 pingat yang dipertandingkan, menyumbang kepada keseluruhan 40 pingat emas.

Pesaing dan pemerhati mengesyaki Jerman Timur mengambil steroid, tetapi sumber negara digunakan untuk meneruskan dan menutup program doping mereka.

Setelah penyatuan semula Jerman pada tahun 1990, mereka yang bertanggungjawab dalam program doping ini telah dihadapkan di mahkamah dan didapati bersalah.

Namun ini tidak dapat menghapuskan apa yang dialami atlet yang mana kebanyakannya mengalami masalah kesihatan seumur hidup, termasuklah penyakit jantung, kemandulan dan juga kanser.

Ketika bintang trek Kanada Ben Johnson memenangi pingat emas dalam acara pecut 100 meter di Sukan Olimpik di Seoul, Korea Selatan pada 24 September 1988, dia bukan sahaja telah mencipta rekod dunia baharu tetapi juga mengalahkan saingannya dari Amerika Syarikat, Carl Lewis.

Akan tetapi, Johnson diuji positif stanozolol steroid dan akibatnya, pingat yang dimenanginya terpaksa dipulangkan yang kemudiannya diberikan kepada Lewis.

Johnson menerima pelbagai tawaran bernilai jutaan dolar serta kemahsyuran selepas kemenangannnya itu, namun semuanya hilang sekelip mata selepas didapati positif dadah.

Namun kejatuhan Johnson ini telah membantu membuka mata dunia bahawa doping yang sebelumnya dilihat sebagai masalah Komunis, sebenarnya berlaku melibatkan dunia olahraga di seluruh dunia.

Bintang bola sepak Argentina Diego Maradona, yang memimpin pasukannya memenangi Piala Dunia 1986, diuji positif terhadap lima varian efedrin (stimulan) yang berbeza di Piala Dunia 1994.

Walaupun dia digantung selama 15 bulan pada tahun 1991-1992 karena penggunaan kokain, Maradona kembali ke kancah bola sepak dengan badan yang lebih ideal setelah kehilangan hampir 12kg.

Namun setelah diuji positif, Maradona diharamkan daripada mengambil bahagian dalam Piala Dunia.

Kerjayanya sebagai pemain bola sepak masih diteruskan untuk beberapa tahun kemudian tetapi beliau tidak lagi bermain untuk Argentina.

Pelumba basikal Amerika, Lance Armstrong memenangi tujuh gelaran Tour de France berturut-turut dari tahun 1999 hingga 2005.

Kemenangannya menjadikan Armstrong tersangat popular dan menerima lebih banyak pujian kerana mencapai semua ini sebagai kanser "survivor".

Walaupun pelbagai soalan berkenaan kemungkinan Armstrong menggunakan dadah peningkatan prestasi, namun tiada tuduhan dilakukan.

Dan pada tahun 2010, Floyd Landis, bekas rakan sepasukan yang pernah terlibat dalam skandal doping, menuduh Armstrong mengambil dadah.

Pada tahun 2012, Agensi Anti-Doping A.S. menuduh Armstrong menggunakan dadah yang dapat meningkatkan prestasi.

Armstrong tidak menentang tuduhan tersebut, yang mengakibatkan kehilangan gelaran Tour de France dan larangan sukan berbasikal.

Agensi itu mengeluarkan laporan pada Oktober 2012 yang menyebut Armstrong adalah sebahagian daripada "program doping yang paling canggih, profesional dan berjaya yang pernah dilihat dalam dunia sukan."

Pada Januari 2013, Armstrong mengaku kepada Oprah Winfrey bahawa dia telah melakukan doping untuk semua kemenangan Tour de France.

Pada tahun 2016, bekas ketua makmal anti-doping di Moscow mendedahkan bahawa terdapat inisiatif yang dikendalikan oleh kerajaan Rusia untuk memberikan dadah peningkat prestasi kepada atlet Rusia pada Sukan Olimpik 2014 di Sochi, Rusia.

Dia menerangkan tentang penyembunyian yang melibatkan perkhidmatan perisikan mengakses botol "tamper-proof" (tidak boleh diubah) untuk menggantikan air kencing dari atlet Rusia di-doping dengan sampel yang selamat untuk diuji.

Berikutan pendedahan ini, Agensi Anti-Doping Dunia melakukan siasatan dan mendapati bahawa lebih dari 1,000 atlet Rusia terlibat dalam program doping besar-besaran yang ditaja oleh kerajaan antara tahun 2011 dan 2015.

Dengan itu, Agensi Anti-Doping Dunia mengenakan larangan empat tahun ke atas Rusia daripada menyertai Sukan Olimpik dan kejohanan olahraga.

Hukuman ini kemudiannya dikurangkan kepada larangan dua tahun oleh Mahkamah Timbang Tara untuk Sukan.

Atlet dari Rusia masih dapat mengambil bahagian di Sukan Olimpik 2021 dan 2022, tetapi bukan di bawah bendera Rusia atau dengan lagu kebangsaan mereka.

Oleh sebab ini, anda tidak akan dapat melihat nama Rusia dalam sukan Olimpik Tokyo 2020 yang sedang berlangsung, sebaliknya mereka bertanding di bawah nama "ROC, "atau" Jawatankuasa Olimpik Rusia,


Sejarah Ritual Nyalaan dan Larian Obor Dalam Sukan Olimpik

Dalam Sukan Olimpik, antara saat yang dinanti-nantikan adalah majlis upacara penyalaan obor yang menandakan permulaan Sukan Olimpik secara rasmi. Apakah kisah atau sejarah di sebalik nyalaan obor ini?

Bagi yang tidak tahu, api obor Olimpik adalah simbol yang digunakan dalam pergerakan Sukan Olimpik. Ia juga merupakan simbol kesinambungan antara penganjuran Sukan Olimpik kuno dan moden.

Beberapa bulan sebelum Sukan Olimpik dilancarkan secara rasmi, api Olimpik akan dinyalakan di Olympia, Greece. Upacara ini menandakan permulaan larian membawa obor Olimpik dan akan secara rasmi diakhiri dengan menghidupkan api di kawah (couldron) Olimpik semasa upacara pembukaan Sukan Olimpik.

Untuk Sukan Olimpik Tokyo 2020, upacara membawa obor api Sukan Olimpik ini di Jepun bermula di wilayah Fukushima yang dilanda gempa kuat pada tahun 2011 yang mencetuskan bencana tsunami dan nuklear dan obor ini dibawa berarak selama empat bulan dan melibatkan ribuan pelari.

Api telah dianggap simbol suci dalam banyak zaman peradaban sejak dahulu lagi. Api banyak digunakan dalam pelbagai ritual, tradisi dan mitologi kuno. Dalam mitologi Yunani, Dewa Prometheus mencuri api dari Zeus dan memberikannya kepada manusia.

Untuk meraikan pemindahan api dari Prometheus kepada manusia, orang Yunani akan mengadakan perlumbaan relay, di mana atlet akan menyalakan obor yang dinyalakan dengan api dan menyerahkan kepada pelari berikutnya sehingga pemenang sampai ke garisan penamat.

Sukan Olimpik pertama kali diadakan pada tahun 776 SM oleh orang Yunani. Penganjurannya diadakan setiap 4 tahun untuk menghormati Zeus dan dewa-dewa Yunani yang lain. Penganjuran ini juga menandakan masa kedamaian di antara perang, seperti istirahat 'rekreasi' dari perang.

Pada awal permulaan penganjurannya, seorang pelari (sebagai simbol kedamaian) akan melakukan perjalanan ke seluruh Greece menyatakan "gencatan senjata" untuk semua perang. Gencatan senjata akan kekal berlaku sepanjang pengajuran Sukan Olimpik berlangsung agar penonton dapat melakukan perjalanan ke tempat acara berlangsung dengan selamat.

Di Olympia, terdapat sebuah altar yang dikhaskan untuk dewi kelahiran dan perkahwinan - Hera. Pada permulaan Sukan Olimpik, orang Yunani akan menyalakan kuali api di atas altar Hera. Mereka menyalakan api menggunakan cermin berongga yang disebut skaphia (mirip dengan cermin parabola moden), memusatkan sinar matahari pada satu titik untuk menyalakan api.

Api akan menyala sepanjang Sukan sebagai tanda kemurnian dan kedamaian. Setelah seribu tahun, orang Yunani berhenti menganjurkan Sukan Olimpik dan dengan itu terhentilah juga upacara nyalaan api dan obor yang begitu sinonim dengan pengnnjuran Sukan Olimpik.

Sukan Olimpik muncul semula pada tahun 1896 ketika Olimpik moden pertama diadakan di Athens. Namun, hanyalah beberapa tahun kemudian tradisi nyalaan api dan larian obor muncul kembali. Api Olimpik sebagai simbol pergerakan Olimpik moden diperkenalkan oleh arkitek Jan Wils yanng merekabentuk stadium untuk Olimpik Musim Panas 1928 di Amsterdam.

Dalam Sukan Olimpik 1928 di Amsterdam, nyalaan api diperkenalkan semula tetapi tidak ada larian obor. Larian membawaa obor muncul semula pada 1936 di Berlin yang ketika itu di bawah pemerintahan Adolf Hitler.

Carl Diem, seorang profesor sejarah Jerman dan Ketua Setiausaha Jawatankuasa Penganjur Sukan ingin menghubungkan penganjuran Sukan Olimpik moden ke sejarah mereka dan oleh itu telah memperkenalkan semula larian obor.

Api dinyalakan di Olympia sama seperti asalnya dan kemudian dibawa ke Berlin untuk permulaan Olimpik. Larian obor kemudian diperkenalkan di Sukan Olimpik Musim Sejuk pada tahun 1952.

Namun, dalam acara ini, api dinyalakan di Norway dan bukannya di Olympia kerana ia adalah tempat kelahiran sukan ski. Setelah itu, diputuskan bahawa api untuk Olimpik musim sejuk dan musim panas akan dinyalakan di Olympia, seperti sebelumnya.

Sejak itu tradisi ini telah dimasukkan dalam Piagam Olimpik sebagai peraturan 13 yang bermaksud "Api Olimpik adalah api yang dinyalakan di Olympia di bawah kekuasaan IOC".

Pada zaman moden, setiap penganjuran Sukan Olimpik akan diperkenalkan dengan rekabentuk obor yang baru. Rekaan obor ini sering mewakili negara tuan rumah dan dengan itu biasanya mempunyai rekabentuk khas yang menggambarkan negara tuan rumah.

Penghasilan obor boleh mengambil masa satu atau dua tahun meliputi proses merancang, merekabentuk dan membinanya. Dan setelah obor itu dibina, ia diuji dengan ketat dalam semua jenis keadaan cuaca. Kadang-kadang obor akan diarak walaupun keadaan yang teruk seperti berada di bawah air atau menghadapi angin kencang. Obor mesti diuji untuk menghadapi kesukaran seperti ini.

Bagi yang tidak tahu, obor ini tidak hanya dihasilkan satu dan diberikan kepada pelari berikutnya, sebaliknya setelah mendapat persetujuan dan ujian, 10,000 hingga 15,000 replika obor ini akan dihasilkan untuk semua ribuan pembawa obor dan beberapa obor tambahan sekiranya obor kehabisan bahan bakar semasa larian.

Selepas pelari membawa obor menamatkan larian mereka, mereka boleh membeli obor yang mereka pegang dan pelari untuk jarak berikutnya akan menggunakan obor yang baru. Selain daripada laluan udara, obor Olimpik telah membuat beberapa perjalanan luar biasa seperti di kapal, kereta kebal, dalam kereta, belakang kuda, bawah air dan bahkan ke ruang angkasa lepas.


Senarai Kedudukan Negara Asia Tenggara Dalam Olimpik

Setiap negara yang berjiran pasti mempunyai persaingan sesama mereka, ketika menyertai kejohanan sukan dalam bentuk serantau atau antarabangsa, seperti sukan Olimpik.

Malaysia tidak terkecuali akan bersaing bukan saja dengan negara-negara besar lain malahan dalam masa yang sama bersaing dengan jiran-jiran tetangga kita.

Walaupun gembira dapat melihat jiran kita menang pingat, kita juga ada rasa iri hati yang kecil terpaksa meraikan kejayaan atlet mereka. Begitu jugalah rakyat negara lain, sekiranya Malaysia mendapat pingat agaknya?

Negara Asia Tenggara manakah yang dalam rekod mempamerkan aksi terbaik dalam sukan Olimpik sepanjang zaman? Jom kita senaraikan setiap kedudukan, berdasarkan negara yang mengganggotai gabungan ASEAN.

Brunei hanya mula menyertai temasya Olimpik pada tahun 1988 di Korea Selatan. Bagaimanapun dalam penyertaan sulung itu, kontinjen mereka hadir tanpa penyertaan atlet sebaliknya menghantar pegawai memerhati.

Bermula tahun 1996, Brunei mula menghantar kontinjen atlet negara mereka dalam kumpulan kecil, setakat ini belum pernah melebihi 3 orang. Di Tokyo 2020 misalnya, Brunei hanya menghantar 2 atlet.

Berikutan angka kontinjen yang kecil, peluang untuk mereka menang juga sangat tipis. Brunei belum pernah memenangi sebarang pingat Olimpik setakat ini.

Seperti Brunei, Kemboja juga belum mampu merasai sebarang pingat sejak mula menyertai sukan Olimpik.

Sebuah negara yang menjadikan sukan bola tampar sebagai sukan popular di kalangan rakyatnya, kami meletakkan Kemboja di tempat lebih atas berbanding Brunei hanya disebabkan Kemboja menyertai Olimpik lebih awal.

Bilangan atlet yang menyertai kontinjen Kemboja ke sukan Olimpik Tokyo 2020 adalah seramai 3 orang - satu orang lebih berbanding Brunei.

Masyarakat Laos mempunyai 3 sukan yang cukup popular di kalangan rakyat mereka iaitu bola sepak, sepak takraw dan muay lao; tomoi versi Laos.

Dalam sejarah Laos, mereka antara negara yang terawal menyertai sukan Olimpik era moden berikutan penyertaan mereka di bawah panji Perancis, sebagai koloni pada tahun 1896.

Bermula tahun 1952 sehinggalah tahun 1976, Laos tidak menyertai mana-mana kejohanan Olimpik.

Negara ini kembali menyertai Olimpik Moscow 1980 dan konsisten dalam penyertaan mereka sehingga kini. Tidak pernah memenangi sebarang pingat, kami letak Laos di kedudukan ke 8 hanya kerana mereka menghantar 4 orang atlet ke Tokyo 2020.

Mungkin ketidakstabilan yang wujud menjadi punca utama mengakibatkan atlet Myanmar belum pernah membawa pulang pingat Olimpik.

Mula bertanding sebagai Burma sebelum menggunakan nama baru negara Myanmar pada tahun 1992, pencapaian terbaik atlet Myanmar paling hampir memenangi pingat Olimpik adalah semasa Kay Thi Win, atlet angkat berat wanita mereka menduduki tempat keempat keseluruhan.

Atas sebab itu, kami memilih untuk meletakkan Myanmar dikedudukan ke 7.

Kami doakan untuk warga Myanmar terus sabar berhadapan dengan konflik politik yang sedang melanda mereka, sehingga memgakibatkan yang tak bersalah jadi mangsa.

Untuk tempat ke-6, kita akhirnya tiba kepada negara yang ada memenangi pingat!

Tempat terakhir di kalangan pemenang pingat Olimpik negara Asia Tenggara tak lain tak bukan adalah negara kita sendiri - kerana kita adalah satu-satunya negara pemenang pingat yang belum pernah dapat emas.

Majoriti pingat negara kita hadir selepas Majlis Olimpik Dunia menerima sukan badminton untuk dipertandingkan pada edisi 1992, membolehkan kita mengumpul 6 perak dan 3 gangsa dari sukan itu.

Dua lagi sukan yang turut menyumbang pingat adalah terjun (1 perak, 1 gangsa) dan berbasikal (1 gangsa). Secara keseluruhan kita mengutip 12 pingat setakat ini dan masih perlu bersabar menantikan emas pertama.

Seluruh Asia Tenggara dikejutkan dengan berita kemenangan perenang Singapura, Joseph Schooling yang berjaya membawa pulang pingat emas pertama republik tersebut dalam Olimpik 2016.

Kemenangan itu juga mengejutkan kerana dalam perlumbaan itu, dia memecahkan rekod legenda renang Michael Phelps dari Amerika Syarikat dengan masa 50.39 saat berbanding rekod Phelps 50.58 saat, seterusnya mencatatkan rekod Olimpik baru.

Kemenangan itu menjadikan Schooling atlet pertama menyumbang emas kepada Singapura, membolehkan Singapura memperbaiki kutipan mereka kepada 1 emas, 2 perak dan 2 gangsa.

Vietnam mendapat pingat Olimpik pertama mereka pada tahun 2000 selepas atlet taekwondo mereka berjaya menduduki tempat kedua dalam kategori wanita 57 kg.

Penantian 16 tahun Vietnam untuk memenangi emas terlerai selepas penembak mereka Hoang Xuan Vinh (gambar atas), membawa pulang pingat emas dan juga perak melalui acara pistol udara 10 meter dan 50 meter dalam kejohanan Olimpik 2016 di Brazil.

Malangnya prestasi serupa gagal diulangi di Tokyo, selepas beliau hanya menduduki tangga ke 22 dalam pusingan kelayakan.

Vietnam sehingga kini berjaya mendapatkan 1 emas, 3 perak dan 1 gangsa daripada 18 penyertaan.

Dengan kemenangan pingat emas Hidilyn Diaz dalam acara angkat berat wanita 55 kg, Filipina berjaya mendapatkan emas Olimpik pertama mereka bagi memecah kebuntuan negara itu.

Lebih unik, kemenangan Hidilyn itu sebenarnya rentetan daripada pingat perak yang telah dimenangi wanita perkasa itu 4 tahun lepas semasa di Brazil.

Kini, Hidilyn merupakan atlet Olimpik terbaik Filipina, menyumbangkan 1 emas dan 1 perak.

Filipina memenangi pingat pertama pada tahun 1928 menerusi acara renang. Sukan tinju pula merupakan sukan paling banyak menyumbang pingat untuk negara ini dengan 3 pingat perak dan 3 gangsa.

Secara keseluruhan Filipina memiliki 1 emas, 4 perak dan 7 gangsa.

Kutipan pingat Indonesia sepanjang sukan Olimpik boleh dibahagikan kepada dua.

Sekiranya rekod rasmi diambil, Indonesia berjaya mengumpul sebanyak 8 emas, 14 perak dan 15 gangsa.

Tetapi Indonesia juga telah berjaya memenangi pingat Olimpik tidak rasmi melibatkan sukan-sukan yang dipertandingkan sebagai sukan demonstrasi.

Rudy Hartono misalnya memenangi emas pertama Indonesia dalam sukan demonstrasi badminton pada tahun 1972, namun sukan tersebut hanya diperkenalkan secara rasmi pada tahun 1992.

Daripada rekod rasmi Olimpik, pingat pertama Indonesia dimenangi pada tahun 1988 menerusi gandingan memanah yang menyumbang perak.

Negara republik ini terus berharap kepada sukan badminton dan angkat berat yang konsisten menyumbang pingat, meletakkan Indonesia di tempat kedua senarai kedudukan negara Asia Tenggara.

Thailand mengungguli senarai kedudukan ini dengan 10 emas, 8 perak dan 16 gangsa; meletakkan mereka sebagai negara paling cemerlang dalam sukan Olimpik di kalangan semua negara Asia Tenggara.

Untuk tempoh hampir 3 dekad, atlet sukan tinju Thailand mempamerkan aksi memberangsangkan menyertai temasya 1976 sehingga 2000 membawa pulang 2 emas, 1 perak dan 5 gangsa.

Emas pertama Thailand pula dimenangi ketika temasya Olimpik 1996, menerusi peninju Somluck Kamsing dalam kategori featherweight.

Walaupun sukan tinju masih kekal menyumbang pingat, kontinjen Thailand mula melihat sukan angkat berat dan taekwondo meningkatkan prestasi, menjadi penyumbang utama pingat bagi negara tersebut.

Atlet taekwondo Thailand, Panipak Wongpattanakit (gambar atas) berjaya memperbaiki pencapaian peribadi pingat gangsa semasa Olimpik 2016 di Brazil, dengan memenangi pingat emas kategori sama di Olimpik 2020.

Sehingga kini kontroversi berkaitan kaedah terbaik untuk menentukan kedudukan negara-negara yang menyertai Olimpik akan kedengaran.

Untuk senarai ini, kami meletakkan Malaysia di tangga ke 6 dan Singapura di tangga ke 5, hanya disebabkan perbezaan kutipan pingat emas. Tetapi jika diambil kira jumlah pingat, jumlah kutipan kontinjen Malaysia jauh lebih besar berbanding Singapura dan Vietnam.

Kami tinggalkan anda dengan senarai kedudukan di atas untuk anda renungi.

Adakah anda terkejut selepas menyedari kedudukan sebenar atlet negara kita, jika dibandingkan dengan pencapaian jiran-jiran tetangga kita?


Kontroversi Atlet Transgender Dalam Sukan Olimpik Tokyo

Sukan Olimpik yang sedang berlangsung di Tokyo pada tahun 2020 merupakan acara sukan paling berprestij di dunia. Hanya atlet terbaik di antara yang terbaik sahaja bertanding di kejuaraan dunia yang berlangsung selama empat tahun sekali ini.

Hampir setiap kali ia diadakan, sejarah pasti terlakar. Olimpik Tokyo 2020 juga tidak terkecuali. Bukan sahaja  ditunda selama setahun, Olimpik Tokyo juga mencatat sejarah sebagai Olimpik pertama yang disertai atlet transgender secara terbuka.

Penyertaan atlet transgender dalam sukan sebenarnya sudah lama menjadi isu kontroversial. Antara isu yang sering diperdebatkan adalah keadaan berat sebelah apabila atlet yang dilahirkan lelaki bertanding menentang atlet wanita.

Bruce Jenner, pemenang emas Olimpik Montreal 1976 menukar jantina menjadi Caitlyn Jenner

Walaupun sudah bertukar jantina, seorang atlet yang dilahirkan sebagai seorang lelaki mempunyai sifat fisiologi dan prestasi yang berbeza dengan atlet wanita dan begitu juga sebaliknya.

Dalam beberapa kejohanan sukan lain, penyertaan atlet transgender dibenarkan tetapi harus bersaing menentang atlet yang sama dengan jantina asal mereka. Ada yang menyokong peraturan ini tetapi sebahagian lagi menganggapnya sebagai diskriminasi.

Pada tahun 2003, Jawatankuasa Olimpik Antarabangsa (IOC) telah memperkenalkan garis panduan baru untuk penyertaan atlet yang telah melakukan pertukaran jantina. Mereka harus menepati tiga syarat iaitu:

Pada tahun 2015, IOC melakukan perubahan kerana ada negara yang tidak mengiktiraf pertukaran jantina. IOC juga menganggap peraturan kedua yang mengharuskan perubahan jantina sepenuhnya sebagai tidak selari dengan hak asasi manusia.

Garis panduan ini dihasilkan untuk Olimpik Rio 2016 tetapi tiada atlet transgender yang bertanding secara terbuka pada waktu itu. Bagi Olimpik Tokyo 2020, beberapa atlet transgender telah menghantar pemohonan mereka kepada IOC.

Pada tahun 2021, IOC telah meluluskan tiga orang atlet transgender untuk bertanding di Sukan Olimpik Tokyo 2020. Berikut adalah ketiga-tiga atlet yang dimaksudkan.

Hubbard terpilih untuk bertanding dalam acara angkat berat wanita mewakili New Zealand. Dia merupakan atlet wanita transgender pertama bertanding secara perseorangan dalam sejarah Sukan Olimpik.

Pada usia 43 tahun, Hubbard merupakan atlet paling tua bertanding dalam acara itu di Tokyo. Dalam kejohanan itu, dia bertanding atas nama asal yang diberikan ketika lahir iaitu Gavin Hubbard. Walau bagaimanapun, dia gagal memenangi sebarang pingat.

Walaupun dibenarkan bertanding, penyertaan Hubbard tetap menjadi isu kontroversial. Ada atlet angkat berat wanita yang menganggap penyertaan Hubbard sebagai jenaka, ketidakadilan kepada sukan itu dan menutup peluang peserta wanita lain.

Quinn merupakan salah seorang ahli pasukan bola sepak Canada dan merupakan atlet transgender pertama yang bertanding secara terbuka dalam Sukan Olimpik.

Bahkan, dia menjadi atlet transgender pertama yang memenangi pingat Olimpik apabila pasukan Canada berjaya mengatasi Amerika Syarikat di pusingan separuh akhir dan akan berdepan dengan Sweden pada pusingan akhir.

Pemain tengah yang berasal dari Toronto itu telah menyertai pasukan kebangsaan Canada Bawah 17 Tahun sejak tahun 2012 lagi. Ketika Canada menang pingat gangsa di Olimpik Rio 2016, Quinn turut tersenarai dalam pasukan kebangsaan tetapi tidak diturunkan sepanjang pertandingan.

Atlet yang asalnya dilahirkan sebagai wanita ini mewakili Amerika Syarikat dalam acara papan selaju (skateboard) wanita di Sukan Olimpik Tokyo 2020. Smith melabelkan dirinya sebagai seorang atlet non-binary (tidak tergolong dalam mana-mana jantina, lelaki atau wanita).

Smith yang baru berusia 21 tahun bertanding dalam kategori Women Street namun tidak berjaya memenangi sebarang pingat. Sama seperti Laurel Hubbard, penyertaan Alana Smith menimbulkan pelbagai isu kontroversial.

Tidak mengejutkan jika lebih ramai atlet transgender yang akan menyertai Sukan Olimpik di masa hadapan walaupun sering menjadi perdebatan hangat. Apa pendapat anda?


Bagaimana China Boleh Sangat Hebat Dalam Sukan Olimpik?

Jika dahulu perlumbaan memungut pingat dikuasai negara seperti Amerika Syarikat, Rusia dan Jerman, namun melihat China mendominasi perlumbaan ini bukanlah satu perkara yang pelik pada sukan Olimpik hari ini.

Ini jelas menunjukkan bahawa atlet-atlet dari China mempersiapkan diri mereka dengan begitu rapi untuk sukan ini dan hampir sempurna dalam setiap acara yang disertai.

Sudah tentunya oleh kerana populasi China yang tertinggi di dunia membuatkan mereka memiliki kebarangkalian untuk menghasilkan bakat yang hebat, namun populasi bukanlah penentu kepada pingat di sukan teragung di dunia ini.

Untuk melihat dengan lebih jelas, jadual di bawah menunjukkan bagaimana prestasi di Olimpik sejak tahun 2000.

Dan untuk Olimpik 2020 di Tokyo, China memperlihatkan aksi yang hampir serupa jika dibandingkan dengan di Beijing 2008.

Sukan Olimpik Beijing adalah satu bukti kepada apa yang ingin dicapai oleh China dalam sukan.

Inilah sebabnya mengapa China menjadi negara pertama sejak 1936 yang memecah monopoli Amerika Syarikat-Rusia di puncak pingat emas Olimpik.

Ia juga bagaimana China memenangi 100 pingat dalam 25 sukan yang berbeza dan cara China meraih emas dalam acara lawan pedang, berenang, berlayar, mendayung, memanah dan perak di hoki padang wanita (hanya dalam Olimpik ketiga).

Rechelle Hawkes, pemenang pingat emas hoki Olimpik tiga kali berkata, "China mempunyai budaya di mana mereka berusaha sangat kuat untuk sampai ke tahap seterusnya."

Di China, kanak-kanak lebih digorong untuk bermain sukan yang berbeza dan digalakkan oleh ibu bapa mereka untuk menjadikannya sebagai profesion.

Oleh kerana populasi negara ini yang tersangat tinggi, ini membawa kepada persaingan yang tersangat sengit dalam kalangan kanak-kanak di China dan hanya yang terbaik sahaja yang terpilih untuk menjadi juara dunia.

Dan disebabkan Olimpik 2008 diadakan di negara sendiri, jumlah atlet China yang mengambil bahagian adalah sangat ramai iaitu 639 atlet yang mana memainkan peranan yang besar untuk negara ini menduduki kedudukan kedua dalam edisi ini.

Selepas Olimpik Athens 2004 apabila China menamatkan saingan di kedudukan kedua di belakang Amerika Syarikat dengan 32 pingat emas, wujudnya kesedaran bahawa gergasi sukan dari Timur ini akan melonjak lebih-lebih lagi mereka akan menjadi tuan rumah 4 tahun akan datang.

Namun pegawai-pegawai China menafikan bahawa mereka tidak mempunyai tujuan untuk mengatasi AS dalam pungutan pingat di Olimpik. Sebaliknya, China hanya dikatakan ingin mengetuai "kumpulan kepemimpinan kedua" iaitu bersaing dengan Rusia dan Jerman.

Namun apa yang berlaku di belakang tabir adalah perancangan sistematik oleh China untuk mengenal pasti sukan yang memberikan lebih banyak pingat emas daripada acara tunggal dan untuk menghasilkan program mapan.

Projek ini dikenali sebagai Projek 119, projek yang menyasarkan 119 pingat dalam sukan yang mana China tidak cemerlang secara tradisionalnya dalam sukan Olimpik. Ini adalah usaha untuk memaksimumkan jumlah pingat di Beijing 2008.

Keazaman China dalam perancangan, pembiayaan dan latihan membuktikan bahawa mereka mempunyai keazaman yang lebih tinggi berbanding pesaingnya.

Akan tetapi, perubahan terbesar dalam falsafah sukan China sebenarnya bukanlah Projek 119 tetapi kesanggupan untuk mengupah jurulatih profesional terbaik untuk atlet mereka tidak kira berapa kosnya.

Untuk Olimpik Beijing, China mengambil 38 jurulatih asing, di mana jurulatih hoki wanita mereka dari Korea Selatan, jurulatih lawan pedang dari Perancis, jurulatih besbol dari Amerika Syarikat dan jurulatih mendayung dari Rusia.

Jurulatih mendayung dari Rusia iaitu Igor Grinko yang dibayar RM380,250 setahun (RM31,687.50 sebulan) berkata, "Jurulatih seperti saya membantu mereka memenangi pingat emas, atau kami akan dipecat,".

Ini terbukti benar kerana 44 hari sebelum Olimpik Beijing berlangsung, jurulatih kayak dari Jerman iaitu Josef Capousek dipecat.

Sejak tahun 2001 selepas memenangi hak untuk mengacarakan Olimpik 2008, China meningkatkan perbelanjaan untuk sukan dengan tujuan mengungguli pingat emas di Beijing.

Laporan China Youth Daily menganggarkan bahawa kos bagi mempersiapkan para atlet China untuk Beijing 2008 hampir RM2.475 bilion.

Ini menjadikan China membelanjakan lebih dari RM46.5 juta untuk setiap pingat emas, atau RM24.8 juta untuk setiap pingat di Olimpik Beijing.

Menurut Pentadbiran Umum Sukan, dana untuk menyiapkan atlet berasal dari dua sumber utama setiap tahun iaitu peruntukan bajet RM532 juta dan jumlah yang sama dari Loteri Nasional yang diberikan kepada Jawatankuasa Olimpik Nasional China.

Di Malaysia, Kementerian Belia Dan Sukan memperuntukan RM22.5 juta sebagai persiapan atlet ke temasya Sukan Olimpik Tokyo.

Jurulatih bola keranjang wanita dari Australia iaitu Tom Maher berkata bahawa beliau tidak pernah melihat etika dan kesungguhan dari mana-mana atlet seperti yang ditunjukkan oleh atlet China.

Dan ini kemungkinan besar hasil yang diperoleh melalui sistem sekolah sukan bersatu China.

Kanak-kanak yang tidak begitu mempunyai minat dalam bidang akademik dibenarkan mengejar minat lain seperti sukan sejak dari awal usia.

Sehingga kini, terdapat hampir 5,000 sekolah sukan di mana lebih daripada 3,000 buah sekolah sukan dikendalikan oleh kerajaan, 20 program sukan utama dan 200 program di peringkat yang lebih kecil.

Usaha yang sangat meluas dari sekolah dan program ini telah menghasilkan hampir semua atlet Olimpik China.

Ini adalah rejimen gaya komunis 1950-an, di mana kanak-kanak dibahagikan kepada sukan berdasarkan ciri-ciri fizikal mereka. Kanak-kanak yang lebih kecil menjadi gimnas dan penyelam manakala yang mempunyai fizikal lebih besar mengambil bahagian dalam sukan yang memerlukan kekuatan.

China mempunyai kemampuan taktik dalam memilih sukan yang tepat untuk memaksimumkan peluang mereka untuk memenangi pingat. Mereka sentiasa mengawal selia kekuatan dan kelemahan lawan mereka dalam sukan tertentu serta merancang dengan sewajarnya untuk masa depan.

Sebagai contoh, China pada awalnya tidak begitu hebat dalam selepas Trampolin diperkenalkan pada Olimpik 2000 Sydney.

Tetapi negara itu melihat terdapat kurangnya persaingan lants mempersiapkan atlet mereka untuk meraih pingat emas setelah dua edisi pada tahun 2008 di Beijing dalam acara lelaki dan wanita.

Lu Chunlong memenangi emas dalam kategori individu lelaki dan He Wenna memenangi emas dalam kategori individu wanita pada Sukan Olimpik Beijing 2008.

Seorang lagi atlet Dong Dong telah memenangi pingat gangsa di Sydney dan kemudiannya merangkul pingat emas dalam Sukan Olimpik London 2012.

Lonjakan China dalam sukan disebabkan oleh fokus dan usaha yang berterusan sejak dahulu lagi.

Selepas masuk semula ke dalam gerakan Olimpik pada tahun 1984, Perdana Menteri ketika itu, Deng Xiaoping berkata: "Kelihatan seperti kesan dan pengaruh sukan adalah sangat besar sehinggakan ia menggambarkan ekonomi dan peradaban negara. Jadi kita perlu meningkatkan sukan kita,".

Dengan ini, arahan ini dengan pantasnya menjadi polisi rasmi China.

Undang-undang berkaitan sukan pertama di China diluluskan pada tahun 1995 dan menyatakan bahawa aktiviti sukan harus berada di bawah kawalan langsung dewan negara dan atletnya harus dilatih mengenai patriotisme, kolektivisme dan sosialisme.

Ini adalah satu beban yang sangat berat untuk digalas anak muda terutamanya apabila Olimpik bakal diadakan di Beijing. Setiap hari di Beijing, ada gambar dan rakaman atlet China yang menangis dalam kegembiraan atau kesedihan, kekecewaan atau berasa lega.

Tekanan dari pihak kerajaan untuk merangkul pingat memberikan kesan kepada atlet muda yang tinggal jauh dari kampung halaman, menghabiskan berjam-jam berlatih dan kurang kebebasan memilih.

Pemenang pingat emas Judo Xian Dongmei hanya dapat bertemu dengan anak perempuannya sekali dalam 15 bulan sebelum temasya berlangsung.

Li Fenglian, doktor untuk pasukan penyelam kebangsaan China, menerbitkan satu kajian yang menyatakan bahawa 26 dari 184 penyelam pasukan kebangsaan China mengalami kerosakan retina.

Pegawai rasmi sukan China memberitahu Sun Haiping, pelatih atlet lari berpagar Liu Xiang, bahawa jika Liu gagal memenangi emas di Beijing, semua pencapaiannya sebelumnya akan menjadi 'tidak bermakna'.

Setelah dipecat, jurulatih kayak dari Jerman Josef Capousek berkata, "Sukan China seperti tentera, dengan hierarki yang besar. Atlet adalah yang paling rendah dalam hierarki."


7 Skandal Terbesar Dalam Sukan Olimpik

Sejak pelancaran sukan Sukan Olimpik moden pada akhir tahun 1800-an, temasya sukan terbesar dunia yang dianjurkan setiap 4 tahun ini mengumpulkan pelbagai atlet dalam pelbagai jenis sukan yang dipertandingkan.

Majoriti negara di dunia menyertainya (lebih dari 200 buah negara), mengumpulkan lebih daripada 10,000 atlet terbaik dunia untuk bertanding dalam lebih dari 300 acara. Maka, sudah menjadi lumrah setiap edisi penganjuran Sukan dipenuhi dengan drama suka dan duka, selain kontroversi yang mungkin timbul.

Sejak dahulu lagi, pernah terjadi kontrorversi atau skandal besar antaranya melibatkan penggunaan dadah perangsang, mengatur perlawanan, pengadil berat sebelah, penipuan perlawanan dan banyak lagi. Kali ini, pihak Iluminasi ingin berkongsi senarai 7 skandal terbesar dalam Sukan Olimpik yang pernah terjadi.

Jawatankuasa Olimpik Antarabangsa melakukan siasatan terhadap semua atlet Rusia yang bertanding di Olimpik Rio setelah tuduhan "doping" digunakan secara meluas, iaitu penggunaan bahan haram untuk meningkatkan prestasi sukan didedahkan.

Dalam edisi Sukan Olimpikk di Rio, hanya 271 atlet iaitu kira-kira 70 peratus daripada jumlah asal pasukan telah diluluskan untuk bertanding. 116 atlet Rusia dilarang menyertai Sukan Olimpik tahun itu. Pasukan yang lebih kecil juga dihantar ke Sukan Musim Sejuk Pyeongchang 2018.

Akibat daripada skandal penyalahgunaan dadah ini, nama pasukan Russia, bendera dan lagu kebangsaan Rusia telah dilarang di Olimpik Tokyo 2020 oleh Mahkamah Timbang Tara untuk Sukan. Sebaliknya, pasukan ini menggunakan "ROC", singkatan bagi Russian Olympic Committee (Jawatankuasa Olimpik Russia).

Salt Lake City mungkin tidak menjadi tuan rumah Sukan Olimpik Musim Sejuk tahun 2002 namun terpilih kerana mereka telah merasuah Jawatankuasa Olimpik Antarabangsa (OIC). Kota ini telah berusaha untuk membida menjadi tuan rumah Sukan Olimpik sebanyak empat kali dan gagal dan untuk mencapai impian tersebut dalam percubaan kelima, mereka memutuskan untuk merasuah anggota OIC.

Mengikut pendedahan yang dilakukan, rasuah ini dilakukan dalam pelbagai cara termasuklah dengan wang, hadiah dan bahkan pelacur. Skandal ini merugikan kerjaya dan kredibiliti beberapa anggota IOC dan didapati ramai individu daripada Salt Lake City yang melakukan tindakan merasuah ini.

Pendedahan ini juga mendedahkan bahawa memberikan rasuah kepada pegawai Olimpik bukanlah satu perkara yang luar biasa bagi SLC. Siasatan terhadap dua edisi Sukan Olimpik sebelumnya juga mendapati bahawa rasuah dengan cara serupa juga berlaku.

Skandal Tonya Harding dan Nancy Kerrigan yang berlaku pada tahu 1993 cukup menggemparkan satu ketika dahulu. Kedua-dua wanita ini adalah pemain skating wanita terbaik di Amerika Syarikat dan bersaing satu sama lain dalam percubaan kelayakan untuk mendapat tempat dalam pasukan Amerika Syarikat di Olimpik Lillehammer 1994.

Kemudian tragedi melanda apabila Kerrigan diserang oleh seorang lelaki dengan paip plumbum sehingga menyebabkannya cedera parah, menyebabkan slot pemilihan tersebut terpaksa diberikan kepada Harding. Rupa-rupanya, bekas suami Harding mengupah penyerang itu (Harding mungkin atau mungkin tidak membantu merancang seranga itue).

Walaupun mengalami kecederaan, Kerrigan melayakkan diri ke Olimpik, meraih pingat perak dalam Sukan Olimpik 1994, kurang dari dua bulan setelah serangan itu sementara Harding berada di tangga kelapan. Harding kemudiannya dilucutkan gelaran juara kebangsaan tahun 1994 dan dilarang bertanding dalam sukan skating di Amerika Syarikat.

Kisah bagaimana Madeline dan Margaret de Jesus menipu pada Sukan Olimpik Los Angeles 1984 kedengarannya seperti plot filem kanak-kanak namun ianya benar-benar terjadi. Kita mungkin pernah membayangkan sepasang kembar boleh bertukar tempat untuk mengambil peperiksaan dan seumpanya, dalam Sukan Olimpik penipuan seperti ini juga pernah terjadi.

Semasa bersaing untuk Puerto Rico dalam acara lompat jauh, Madeline de Jesus telah tercedera pada paha belakangnya. Dia dijadualkan untuk bertanding lagi enam hari kemudian untuk acara 4 × 400 dan tidak mahu ketinggalan. Oleh itu, dia membuat rancangan untuk menggunakan kakak kembarnya yang juga pelari pecut yang mahir untuk diam-diam menggantikan tempat untuk peringkat kelayakan.

Rancangan itu berjaya dan Margaret berlari untuk menggantikan Madeline dan mencatatkan masa untuk layak ke peringkat seterusnya sehinggalah seorang wartawan mengetahuinya. Penghargaan harus diberikan kepada jurulatih Madeline apabila beliau menarik seluruh pasukan dari pertandingan untuk tidak memalukan reputasi negaranya.

Semasa Sukan Olimpik London 2012, seorang pengadil memberikan prestasi paling buruk dalam sejarah sukan tinju. Pertarungan bantamweight antara Satoshi Shimizu dari Jepun dan Magomed Abdulhamidov dari Azerbaijan nampak begitu jelas Satoshi Shimizu sepatutnya menang kerana banyak kali menjatuhkan lawannya.

Namun, keputusan cukup mengejutkan apabiala Magomed Abdulhamidov dari Azerbaijan diberikan kemenangan dalam perlawanan itu. Satoshi telah berjaya menumbuk Magomed hingga jatuh ke lantai enam kali, satu jumlah yang sangat tinggi. Namun apabila kiraan dilakukan, pengadil tersebut seolah sengaja memperlahankan kiraan.

Malah, dalam satu keadaan pengadil juga dilihat membetulkan penutup kepala Magomed agar dia dapat sambung bertarung semula. Walaupun pengumuman Magomed sebagai pemenang cukup mengejutkan, keputusan tersebut ditarik balik apabila pasukan membuattt bantahan. Lihat video di atas anda pasti akan turut geleng kepala dengan tindakan pengadil yang jelas berat sebelah.

Tiga tahun setelah bermulanya era pemerintahan menakutkan Adolf Hitler sebagai diktator Jerman, negara itu menjadi tuan rumah Sukan Olimpik Musim Panas. Berlin dipilih sebagai lokasi Sukan Olimpik 1936 sebelum Hitler berkuasa dan timbul persoalan mengenai apakah dia akan meneruskan penganjuran temasya tersebut. Namun akhirnya ianya diteruskan juga.

Ramai sejarawan berpendapat bahawa Hitler melihat Sukan Olimpik sebagai peluang untuk menyebarkan propaganda dan menunjukkan kekuatan rejim Nazi di pentas antarabangsa. Pada waktu itu, Gestapo, polis rahsia Nazi Jerman, telah mengusir orang Yahudi di Jerman dan di seluruh Eropah mengakibatkan beberapa atlet Yahudi Amerika telah memboikot Sukan tersebut sebagai tunjuk perasaan.

Hitler mahu menunjukkan kehebatan bangsa Aryan dan bertindak menghalang penyertaan atlet berbangsa Yahudi dalam sesetengah acara. Malangnya, strategi Hitler tidak kesampaian apabila Jesse Owens, seorang atlet berkulit gelap Amerika Syarikat telah mencuri tumpuan dengan memenangi 4 pingat emas.

Sukan Olimpik Musim Panas 1980 di Moscow, Russia,l mempunyai dua perkara penting kerana ianya adalah Sukan Olimpik Musim Panas pertama yang diadakan di negara komunis dan penganjuran Sukan Olimpik 1980 di Moscow ini mencatatkan jumlah boikot terbesar oleh negara peserta.

65 negara memilih untuk tidak bertanding termasuk Amerika Syarikat. Pemboikotan yang diumumkan oleh Presiden Jimmy Carter imiy dilaksanakan berdasarkan ketidaksetujuan Amerika Syarikat terhadap pencerobohan Kesatuan Soviet di Afghanistan.

Presiden Jimmy Carter malah  turut mengancam untuk membatalkan pasport mana-mana atlet Amerika Syarikat yang memilih untuk hadir dan bertanding dalam temasya tersebut. Empat tahun kemudian, Kesatuan Soviet memboikot Sukan Los Angeles 1984 sebagai tindakan balas.


Rekod Pencapaian Sukan Olimpik : Malaysia vs Korea Utara

Ramai di kalangan rakyat Malaysia melihat Korea Utara sebagai sebuah negara yang jauh ketinggalan berbanding kita.  Apatah lagi selama ini Korea Utara sering menjadi mangsa propaganda media, ekoran sistem kerajaannya yang agak tertutup kaedahnya.

Kita sering dijaja imej rakyat Korea Utara hidup dalam keadaan tertekan, susah dan autokratik jika dibandingkan dengan Malaysia yang teratur dalam sistem demokrasi, sehingga membenarkan tunjuk perasaan bagi mendesak ketua kerajaan ditukar berlangsung.

Semua perbincangan itu melibatkan aspek pemerintahan menampakkan perbezaan ketara kedua-dua negara. Bagaimana pula dengan perbandingan pencapaian dalam sukan Olimpik di antara kedua-dua negara?

Satu fakta yang mungkin mengejutkan anda, setiap tahun dalam belanjawan negara Korea Utara selepas Kim Jong Un mengambil alih kuasa pada tahun 2011 - purata dana diperuntuk untuk pembangunan sukan di negara itu semakin meningkat.

Jong Un dikatakan terlalu meminati sukan sanggup meletakkan sukan sebagai salah satu cabang paling penting belanjawan negara itu, dikategorikan di bawah pembangunan sosial.

Dalam belanjawan tahun 2017, terdapat peningkatan 17% berbanding tahun sebelumnya hanya untuk pembangunan sukan. Berlainan dengan kehidupan biasa masyarakat mereka, atlet Korea Utara diberikan beberapa kelebihan ekoran status mereka.

Mereka disediakan karier sebagai atlet dibantu dana mencukupi serta sistem pemilihan dan latihan yang sistematik, memberikan kelebihan hidup lebih selesa - menjadi habuan dan tarikan utama warga Korea Utara untuk bergelar atlet negara.

Walaupun begitu, kelebihan ini datang dengan pantang-larang yang ditetapkan kerajaannya.

Bukan semua individu layak untuk bergelar atlet negara secara terbuka.

Ini kerana pemilihan bakat sukan di Korea Utara dimulakan semasa atlet itu kecil lagi. Menggunakan kelebihan yang ada dalam sistem pemerintahan berteraskan ideologi komunisme, bakat muda yang dikenalpasti di sekolah akan dikumpulkan untuk diasah dalam sistem latihan yang ketat dan teratur.

Mereka yang berpotensi turut disaring berdasarkan status ibu bapa mereka, bagi memastikan tahap kesetiaan atlet terpilih terjaga.

Kanak-kanak yang dikenalpasti berpotensi dan datang dari keluarga pro-pemerintah serta ada hubungan dengan pegawai kerajaan, akan mempunyai peluang lebih besar untuk terpilih jika dibandingkan dengan kanak-kanak dari keluarga yang ibu bapanya hanyalah golongan kebanyakan.

Kerajaan Korea Utara tidak mensasarkan variasi dalam pembangunan sukan antarabangsa mereka, sebaliknya memfokuskan usaha kepada beberapa sukan utama yang mempunyai rekod baik menyumbang pingat seperti gusti, tinju, angkat berat, gimnastik dan judo.

Seperti yang kami sebutkan, menjadi atlet Korea Utara ada kelebihan tetapi banyak juga kekurangannya.

Pergerakan mereka tidak sebebas atlet negara lain. Sepanjang temasya Olimpik mereka dikawal ketat, tidak dibenarkan keluar melawat tempat-tempat menarik di negara tuan rumah. Pergaulan sesama atlet juga dibataskan hanya di kalangan mereka.

Pegawai kontinjen Korea Utara juga dikatakan mempunyai kuasa untuk merampas apa saja cenderahati yang disediakan untuk para atlet khasnya melibatkan peralatan komunikasi.

Samsung yang menaja temasya Olimpik gemar menghadiahkan semua atlet bertanding telefon pintar tetapi malang bagi atlet Korea Utara, hadiah itu jarang dapat ke tangan atlet sebaliknya disimpan pengurusan kontinjen mereka. Semua atlet Korea Utara juga tidak dibenarkan membawa telefon peribadi sepanjang kejohanan.

Desas-desus popular mengatakan kerajaan Korea Utara akan menghukum atlet yang mempamerkan aksi lemah dengan hukuman penjara, bagaimanapun jarang ditemui kebenarannya.

Setakat apa yang dapat kita saksikan, atlet yang sama tetap terpilih untuk beraksi mewakili negara itu walaupun mempamerkan aksi buruk dalam kejohanan-kejohanan terdahulu.

Walaupun terpaksa menjalani rutin yang tinggi kekangannya, sikap merendah diri yang dimiliki atlet Korea Utara seringkali dipuji penganjur dan atlet negara lain, yang melihat kesungguhan mereka beraksi sepenuh hati.

Selain imbuhan hidup lebih selesa sepanjang karier, atlet Korea Utara yang berjaya turut akan diberikan bantuan perumahan dan kenderaan oleh pemerintah, asalkan mereka tidak terlibat dalam kontroversi atau cuba melakukan sesuatu yang tidak diingi sepanjang temasya berjalan.

Ada juga atlet yang berjaya membawa pulang pingat, dihadiahkan peti sejuk sebagai ganjaran kejayaan mereka.

Untuk sebuah negara yang dikatakan terpencil serta mempunyai populasi lebih rendah berbanding kita (25.3 juta penduduk), pencapaian Korea Utara jauh mengatasi Malaysia.

Dalam penyertaan Olimpik 1972, Korea Utara mula mengutip pingat dengan kutipan 1 emas acara menembak, 1 perak dari sukan tinju dan 3 pingat gangsa melalui acara gusti, bola tampar dan judo; berjaya menamatkan kedudukan keseluruhan di tangga ke-22 di antara semua negara bertanding.

Korea Utara terus mempamerkan aksi baik dalam setiap temasya yang mereka sertai, kecuali Olimpik 1984 di Los Angeles dan Olimpik 1988 di Seoul di mana mereka menarik diri.

Sehingga kini, penyertaan negara itu dalam 10 temasya Olimpik memberikan pulangan 16 pingat emas, 16 perak dan 24 pingat gangsa. Angkat berat menyumbang 5 pingat emas, gusti dan gimnastik 3 pingat, tinju dan judo 2 pingat dan menembak 1 pingat.

Selain temasya Olimpik musim panas, Korea Utara juga sudah beberapa kali menghantar atlet ke temasya Olimpik musim sejuk, kali terakhir pada tahun 2018 di Korea Selatan.

Prestasi atlet mereka dalam kejohanan musim sejuk kurang menyerlah. Negara itu hanya berjaya mengumpulkan 1 pingat perak pada tahun 1964 dan 1 pingat gangsa dalam kejohanan edisi 1992 di Perancis.

Rekod negara kita pula setakat ini berbunyi 7 pingat perak dan 5 pingat gangsa, menjadikan jumlah pingat Olimpik kita sejak penyertaan kali pertama tahun 1956 adalah 12 pingat.

Kesemua kutipan pingat kita datang daripada 3 jenis sukan iaitu badminton, terjun dan berbasikal.

Dari segi politik, mungkin Korea Utara dan sistem pemerintahannya sering dijadikan bahan kutukan masyarakat antarabangsa termasuklah di Malaysia.

Melihat rekod prestasi Olimpik atlet negara tersebut - tak salah untuk kita di Malaysia mengambil inspirasi hasil dari kerja keras yang telah mereka capai, cekal mahu mengharumkan nama negara walaupun tak dibenarkan melakukan bermacam perkara seperti atlet negara kita.

‘I am not a hero in North Korea because I didn’t win the gold.’

Kim Jong Un's love of sport could be making of Games

Curious About the Lives of North Korea’s Isolated Athletes? Here’s a Glimpse


Eric Rudolph - Pengebom Sukan Olimpik Atlanta 1996

Pada 27 Julai 1996, Eric Rudolph telah meledakkan bom di Centennial Olympic Park di Atlanta, Georgia, seminggu selepas bermulanya Sukan Olimpik Atlanta 1996.

Pihak FBI mengambil masa selama dua tahun untuk mengenal pasti dalang pengeboman itu. Eric dikenal pasti sebagai suspek setelah beberapa bulan dia mengebom sebuah klinik pengguguran janin di Alabama pada 29 Januari 1998.

Namun, pihak berkuasa masih gagal menangkapnya dan Eric terus melakukan dua lagi pengeboman lain melibatkan sebuah bar lesbian dan sebuah lagi klinik pengguguran janin.

Eric Robert Rudolph sebenarnya dibesarkan dalam keluarga yang kuat agama. Namun, kepercayaannya mula goyah apabila bapanya meninggal dunia akibat kanser ketika Eric berumur 15 tahun.

Dia mempersoalkan kewujudan tuhan mula menyalahkan kerajaan Amerika kerana tidak meluluskan ubat yang dipercayai dapat membantu bapanya. Ibunya pula ingin memulakan kehidupan baru dan berpindah ke North Carolina. Di sinilah, pemikiran radikal Eric Rudolph bermula.

Eric banyak menghabiskan masa dan terpengaruh dengan jirannya, Thomas Wayne Branham. Mereka sering menyertai seorang pendakwah yang anti-Sematic, rasis dan homofobia di Missouri.

Dia kemudian menyambung pelajaran sebelum menyertai Tentera A.S. Pada waktu inilah Eric banyak belajar mengenai bahan letupan. Beberapa tahun kemudian dia diberhentikan tugas atas masalah disiplin.

Ketika ini, kebenciannya terhadap kerajaan semakin membuak-buak. Pada tahun 1996, dia mula bertindak.

Ketika itu, Eric Rudolph mula menggunakan pelbagai nama samaran seperti Bob Randolph dan Bob Rudolph. Dia tahu bahawa dia akan menjadi buruan pihak berkuasa apabila merancang untuk melakukan serangan ketika Sukan Olimpik Atlanta 1996

Tujuannya melakukan serangan itu adalah untuk menyatakan kemarahannya dan memalukan kerajaan Amerika di mata dunia kerana meluluskan undang-undang pengguguran janin dan hak golongan LGBT.

Eric telah menempatkan sebuah beg yang mengandungi tiga bom paip berisi serbuk letupan dan paku di bawah sebuah kerusi di Centennial Park. Dia kemudian menetapkan masa selama 55 minit pada bom dan beredar.

Eric kemudian membuat panggilan kepada 911 di sebuah pondok telefon. Eric berkata "Terdapat sebuah bom di Centennial Park dan anda ada 30 minit."

Pada masa yang sama, seorang pengawal keselamatan bernama Richard Jewell sudah menyedari kehadiran sebuah beg yang mencurigakan dan mengarahkan orang ramai untuk mengosongkan kawasan itu. Jewell juga melaporkan kepada Tom Davis, seorang agen Biro Penyiasatan Georgia yang bertugas pada malam itu.

Skuad bom juga hadir dan mengesahkan beg itu mengandungi bahan letupan. Tepat jam 1.25 pagi, beg itu meletup. Letupan kuat itu menyebabkan dua orang terkorban manakala 111 yang lain cedera.

Richard Jewell dianggap wira kerana tindakan pantasnya menyelamatkan lebih banyak nyawa. Namun, pihak FBI telah menamakan Jewell sebagai suspek utama pada mulanya dan dia telah disiasat selama 88 hari.

Ketika pihak berkuasa dan media tertumpu pada Jewell, Rudolph merancang tiga lagi serangan berikutnya. Tiga siri pengeboman yang dilakukan Eric telah mengorbankan nyawa seorang pegawai polis dan mencederakan beberapa yang lain.

Pada serangannya yang keempat, beberapa saksi mendakwa terlihat kenderaan yang dibawa Eric meninggalkan tempat kejadian sebelum berlakunya letupan. Pihak berkuasa mengeluarkan waran tangkap ke atas Eric Rudolph pada 14 Februari 1998.

Malah, FBI meletakkan Eric sebagai 10 Individu Paling Dikehendaki dengan ganjaran USD 1 juta. Pihak berkuasa menghabiskan banyak dana dan melakukan pelbagai cara untuk mengesannya tetapi Eric berjaya mengelak daripada ditangkap selama hampir lima tahun.

Eric Rudolph akhirnya ditangkap pada 31 Mei 2003. Walaupun pihak FBI sudah berbelanja puluhan juta untuk mengesannya, Eric akhirnya ditahan oleh seorang polis muda yang tidak mengenalinya.

Pegawai polis berusia 21 tahun bernama Jeffrey Postell telah menahan Eric yang kelihatan mencurigakan ketika sedang menyelongkar sampah. Ketika itu, Eric memperkenalkan dirinya sebagai Jerry Wilson.

Apabila dibawa ke balai, polis lain melihat Eric dan membandingkannya dengan poster yang dikeluarkan oleh FBI. Eric tersenyum sambil berkata "Ya, saya Eric Rudolph dan anda sudah berjaya menangkap saya."

Penangkapan Pengebom Atlanta itu menggemparkan seluruh negara. Eric mendakwa bahawa dia bersembunyi di Hutan Negara Nantahala dan memburu haiwan untuk meneruskan hidup. Namun, FBI percaya Eric mempunyai rakan subahat yang membantunya walaupun kekurangan bukti.

Setelah dua tahun dalam perbicaraan, Eric mengaku bersalah atas empat pengeboman dan meminta agar tidak dihukum mati. Dia telah dijatuhkan empat hukuman penjara seumur hidup. Eric menjalani hukumannya di ADX Florence Supermax Prison di Colorado.


12 Jenis Senjata Yang Diharamkan Untuk Orang Awam Di Malaysia

Mempertahankan diri adalah sesuatu yang sangat penting dan ia kadang-kala dikaitkan dengan alatan atau senjata. Namun, tidak semua peralatan atau senjata boleh dimiliki dan dibawa di tempat awam.

Pada Julai 2017, seorang lelaki dijatuhi hukuman penjara 5 tahun kerana memiliki sebilah parang ketika ditahan ditepi sebuah rumah.

Terbaharu dan lebih aneh, Mahkamah Seksyen Pasir Mas menjatuhi hukuman penjara 5 tahun ke atas seorang lelaki kerana kesalahan memiliki ekor ikan pari yang dikategorikan sebagai senjata bahaya.

Sudah tentunya ramai daripada kita yang tidak tahu bahawa memiliki ekor ikan pari sepanjang 114 sentimeter tanpa tujuan yang dibenarkan di tempat awam adalah satu kesalahan yang agak berat, kan?

Jadi, apakah jenis senjata yang dibenarkan dan diharamkan dari sisi undang-undang, tidak kiralah sama ada ia bertujuan untuk melindungi diri atau tidak?

Sebelum itu kita perlu mengecualikan senjata api dari kategori ini kerana umum mengetahui bahawa memiliki senjata api tanpa Lesen Membawa dan Mengguna di bawah Akta Senjata 1960 adalah menyalahi undang-undang.

Dan dalam hal senjata yang tidak dibenarkan, senarai beberapa senjata yang tidak dibenarkan untuk dibawa oleh orang awam telah dinyatakan dalam Akta Bahan-Bahan Kakisan dan Letupan dan Senjata Berbahaya 1958 (CESOWA).

iluminasi.com kongsikan 12 senjata yang tidak dibenarkan dibawa oleh orang awam seperti yang termaktub dalam akta tersebut.

1. Sebarang pisau, kadang-kala dikenali sebagai "flick knife" atau pisau lipat, yang mempunyai mata pisau yang terbuka secara automatik apabila butang ditekan menggunakan tangan atau spring, atau alat lain di dalam atau terpasang pada pemegang pisau.

2. Sebarang pisau, kadang-kala dikenali sebagai pisau graviti, yang bilahnya dikeluarkan dari pemegang atau sarungnya dengan daya graviti.

3. Sebarang cambuk diperbuat daripada rantai basikal atau motosikal, atau dari jenis rantai yang serupa.

5. Sebarang pisau atau alat lain yang melekat atau membentuk bahagian pam basikal, paip logam atau tongkat, dan tersembunyi di dalamnya, yang dapat digunakan untuk memotong atau menusuk.

6. Sebarang alat seperti pisau dengan tiga penjuru yang tajam dan hujung yang tajam, kadang-kala dikenali sebagai "Bearing scraper"

8. Sebarang pedang, keris, parang atau atau pisau lain yang di mana-mana bahagiannya bertulis atau yang mempunyai ayat, perkataan berkaitan dengan agama atau kepercayaan apa pun.

9. Sebarang pedang atau parang yang biasanya dimaksudkan untuk digunakan sebagai senjata dan bukan sebagai alat pertanian atau peralatan dalam rumah atau kebun.

12. Senjata elektrik mudah alih seperti Patrolite, Stun Gun, Taser, Control Club atau sebarang alatan serupa, peranti atau peralatan yang berkuasa bateri atau elektrik atau sebarang bentuk tenaga.

Dalam kata mudah, pengharaman semua senjata ini adalah kerana dikategorikan sebagai tidak mempunyai tujuan lain selain daripada digunakan untuk mencederakan atau membawa bahaya kepada orang lain.

Jika disabitkan kesalahan kerana memiliki atau membawa senjata di atas di tempat awam, hukuman penjara selama 5 hingga 10 tahun dan sebatan, di bawah Seksyen 7(1).

Seksyen 6 (1) CESOWA adalah menyalahi undang-undang untuk membawa senjata berbahaya di tempat umum tanpa kuasa yang sah atau tujuan yang dibenarkan undang-undang. Jika didapati bersalah, hukuman penjara hingga 10 tahun serta sebatan boleh dikenakan.

Namun, apa sebenarnya yang dimaksudkan dengan senjata berbahaya? Seksyen 2 menyatakan bahawa ia adalah "apa-apa alatan yang jika digunakan sebagai senjata boleh menyebabkan kecederaan".

Berbeza dengan kepercayaan yang ada dalam masyarakat, tiada undang-undang yang menyatakan bahawa pisau kurang daripada 3 inci atau 7.6 cm dibenarkan di tempat awam.

Walaupun begitu, adalah sangat kurang jelas dari aspek apa sebenarnya yang salah dan tidak disebabkan oleh kenyataan undang-undang yang amat luas boleh digunakan untuk mendakwa mereka yang membawa alatan yang boleh digunakan sebagai senjata.

Dalam erti kata mudah, topi keledar pun boleh digunakan sebagai senjata, tetapi tidak menyalahi undang-undang untuk membawanya di tempat awam, kan?

Menurut undang-undang, adalah dibenarkan untuk membawa alatan atau senjata yang boleh digunakan untuk menyerang dengan kebenaran (lawful authority) atau dengan tujuan yang dibenarkan undang-undang (lawful purpose).

Sebagai contoh, jika anda kayu besbol ditemui dalam kereta anda ketika sekatan jalan raya, anda perlu membuktikan bahawa kayu besbol ini bersama anda kerana anda bermain besbol, dan sebagainya.

Di bawah Seksyen 6(3), anggota tentera, polis ataupun pegawai kerajaan yang memerlukan senjata boleh membawa senjata di bawah undang-undang dan ia juga boleh digunakan sebagai pakaian untuk upacara rasmi.

Selain daripada ini, anda perlu mempunyai alasan sah untuk memiliki "senjata berbahaya".

Secara teknikalnya, membawa senjata dengan tujuan mempertahankan diri masih dikategorikan sebagai jenayah kerana tiada pengecualian untuk mempertahankan diri dalam CESOWA.

Namun, anda mungkin tidak akan ditahan atau ditangkap kerana memiliki senjata sekiranya pekerjaan anda melibatkan risiko diserang (seperti peguam), pekerjaan anda memerlukan anda bergerak pada lewat malam atau sebarang situasi yang membuatkan anda berhadapan dengan risiko bahaya.

Untuk mengelakkan sebarang kesulitan, pastikan anda tidak membawa apa-apa alatan yang boleh disalah anggap sebagai senjata dalam keadaan apa sekalipun, melainkan anda benar-benar terdesak dan boleh menjelaskan dengan baik tujuan senjata tersebut jika ditahan.

Dan perlu diketahui bahawa pihak polis mempunyai hak untuk menahan dan memeriksa anda atau kenderaan anda jika dirasakan mencurigakan.


Kenapa Sukan Skuasy Tidak Dipertandingkan Dalam Sukan Olimpik?

Di peringkat dunia, Sukan Olimpik dilihat sebagai temasya sukan antarabangsa yang sangat berprestij. Maka, sudah tentulah setiap atlet sukan di seluruh dunia meletakkan sasaran untuk melayakkan diri ke temasya sukan yang dianjurkan setiap 4 tahun sekali ini.

Ketika artikel ini ditulis, Malaysia belum pernah memenangi pingat emas untuk sebarang sukan yang dipertandingkn di Sukan Olimpik. Pencapaian tertinggi atlet negara kita adalah pingat perak yang telah dimenangi oleh beberapa orang atlet. Untuk senarai penuh, boleh rujuk artikel Senarai Pingat Sukan Olimpik Yang Pernah Dimenangi Malaysia.

Rata-rata daripada kita pastinya kenal akan Nicol Ann David, ratu skuasy negara kita yang sangat unggul di peringkat dunia sehingga sukar digugat satu ketika dahulu. Malah, beliau yang sudah dianugerahkan gelaran Datuk dan memegang kedudukan No 1 dunia dalam tempoh yang sangat panjang dilihat sebagai prospek pingat emas pertama negara di Sukan Olimpik.

Malangnya, prospek tersebut tidak pernah menjadi realiti memandangkan sepanjang pembabitannya dalam dunia skuasy, sukan ini tidak sekalipun dipertandingkan di Sukan Olimpik. Jika tidak kita sudah tentu dengan mudahnya mendapat pingat emas pertama dalam Sukan Olimpik.

Persoalannya, mengapakah sukan skuasy tidak dipertandingkan di peringkat Sukan Olimpik? Adakah ianya tidak cukup popular?

Bagi yang tidak tahu, jenis sukan yang dipertandingkan di setiap edisi Sukan Olimpik tidak sama. Jawatankuasa Olimpik Antarabangsa (IOC) melakukan tinjauan berkala mengenai sukan yang mungkin perlu dikeluarkan dari atau dimasukkan sebagai acara pingat untuk penganjuran Sukan Olimpik edisi berikutnya.

Sebab-sebab penyingkiran sukan pula boleh berbeza daripada sebab penyalahgunaan dadah hingga rasuah hingga penurunan populariti dan jumlah penonton sukan tersebut. Apabila sesuatu sukan itu dibuang daripada senarai sukan yang dipertandingkan dalam temasya Olimpik berikutnya, sukan yang baru akan dimasukkan bagi menggantikan tempatnya

Agar sesuatu sukan layak dipertimbangkan untuk Sukan Olimpik, sukan itu mestilah dipertandingkan secara meluas oleh lelaki di sekurang-kurangnya 75 buah negara dan di empat benua dan bagi wanita pula, sukan tersebut mestilah dimainkan secara meluas di tidak kurang dari 40 buah negara dan di tiga benua.

Namun, terdapat juga syarat pengecualian lain termasuk pengecualian semata-mata ''sukan minda'' dan sukan yang bergantung pada jentera mekanikal. Syarat ini menjadikan sukan catur dan lumba kenderaan tidak layak untuk dimasukkan dalam senarai sukan di Sukan Olimpik.

Untuk memastikan Sukan Olimpik relevan untuk peminat sukan di seluruh dunia dan di semua generasi, IOC melakukan penilaian terhadap 26 sukan yang dipertandingkan di Olimpik London Pada Februari 2013, gusti dikeluarkan dari senarai acara untuk Sukan Tokyo 2020 sementara sukan golf dan ragbi 7 sebelah dimasukkan sebagai sukan baru.

Oleh kerana Sukan Olimpik Tokyo 2020 mempunyai peruntukan untuk 28 sukan dipertimbangkan, ada kekosongan untuk satu lagi sukan untuk dipertimbanngkan. Maka, Jawatankuasa Tokyo 2020 menyenaraikan sukan yang mempunyai tarikan kepada para belia, nilai tambah, daya tarikan untuk media dan masyarakat, kesetaraan jantina, kurang kerumitan, infrastruktur dan kos operasi rendahht sebagai beberapa kriteria pemilihan untuk memasukkan sesuatu sukan itu.

Darii lapan sukan, termasuk skuasy, yang sedang dipertimbangkan untuk tempat terakhir, sukan gusti akhirnya dimasukkan semula kerana memperoleh dua kali lebih banyak undi daripada bola keranjang, softball dan skuasy. Sukan gusti yang mempunyai sejarah panjang dalam Sukan Olimpik kuno dilihat sangat penting dalam mempengaruhi pengundi.

Dua percubaan skuasy sebelumnya untuk dipertimbangkan juga menemui nasib yang serupa. Cubaan memasukkan sukan ini dalam edisi London 2012 dilihat sebagai kegagalan besar memandangkan skuasy dianggap sebagai sukan orang Inggeris. Pada masa itu, ia tidak dapat memperoleh majoriti dua pertiga yang diperlukan untuk memenuhi syarat.

Sejak sekian lamanya, World Squash Federation (WSF) telah melakukan pelbagai usaha untuk meningkatkan daya tarikan sukan ini di seluruh dunia dan mereka percaya sukan elit seperti skuasy perlu dimasukkan dalam Sukan Olimpik sebagai satu puncak kejayaan bagi membolehkan pemain-pemain elit skuasy bertanding.

Walau bagaimanapun, penganjuran sukan ini yang sangat terhad di Amerika Selatan adalah salah satu sebab utama untuk ianya tidak dipertimbangkan untuk Rio 2016.

Seperti mana yang kita tahu, skuasy sekali lagi tidak dipertandingkan dalam Sukan Olimpik 2020. Selepas Tokyo 2020, edisi Olimpik seterusnya dijangka akan dianjurkan di Paris. Bagaimanakah dengan nasib skuasy berprestij ini?

Dengan status 2 orang juara skuasy dunia masa kini yang berasal dari Perancis - Camille Serme dan Gregory Gaultier sesetengah pihak menjangkan Perancis akan melobinya dan menggunakan pengaruhnya untuk skuasy dimasukkan dalam penganjuran Sukan Olimpik Paris 2024. Malangnya, ia tidak berlaku apabila pihak IOC sekali lagi telah menolak penyenaraian sukan ini untuk edisi 2024.

Pihak jawatan kuasa IOC mengatakan sukan skuasy tidak memenuhi undang-undang untuk "menjadikan Olimpik lebih kehadapan" dan dengan itu sukan break dance, sukan memanjat, papan selaju dan papan luncur diusulkan sebagai sukan tambahan untuk acara tersebut.

Ketidakpercayaan dan kekecewaan di sekitar tindakan IOC ini menyebabkan pemain legenda seperti Nick Matthews menyarankan agar skuasy mempertimbangkan untuk mengambil tindakan undang-undang terhadap IOC.

Tindakan IOC menolak penyenaraian skuasy dianggap merugikan kerana ianya menghadkan penonton baru daripada diperkenalkan dengan sukan popular ini. Walaupun pintu masuk ke Paris 2024 hammpir tertutup, WSF dan badan-badan sukan skuasy di peringkat nasional seharusnya terus mempopularkan sukan ini dalam usaha mendapatkan kelayakan untuk Sukan Los Angeles 2028.